sagorsarker/bangla-wikipedia huggingface dataset:
শালদুধ

শালদুধ () হলো বাচ্চা জন্মের পরপর মায়ের স্তন থেকে নিঃসৃত ঈষৎ হলুদাভ, আঠালো দুধ। শালদুধ পরিমাণে খুব অল্প ও ঘন হয় কিন্তু এতে পুষ্টিগুণ তুলনামূলক অনেক বেশি। এতে প্রচুর অ্যান্টিবডি থাকে যা শিশুকে জীবাণুর হাত থেকে রক্ষা করে। এটাকে শিশুর জীবনের প্রথম টিকা বলা হয়।
শালদুধে প্রচুর পরিমাণে শর্করা, আমিষ ও ভিটামিন "এ", অ্যান্টিবডি ও শ্বেত রক্ত কণিকা রয়েছে।তবে স্বাভাবিক দুধের তুলনায় শালদুধে কার্বোহাইড্রেট, লিপিড ও পটাশিয়াম কিছুটা কম রয়েছে।এছাড়া এতে লিম্ফোসাইট ও বিভিন্ন ইমিউনোগ্লোবিউলিন যেমন IgA, 
ল্যাক্টোফেরিন, লাইসোজাইম, ল্যাক্টোপারক্সিডেজ, কমপ্লিমেন্ট, এবং প্রোলিন সমৃদ্ধ পলিপেপটাইড (PRP), 
ও অল্পকিছু সাইটোকাইনস ইন্টারলিউকিনস, টিউমার নেক্রোসিস ফ্যাক্টর, কেমোকাইনস ইত্যাদি রয়েছে।। শালদুধে কিছু গ্রোথ ফ্যাক্টরও থাকে যেমন ইনসুলিন-লাইক গ্রোথ ফ্যাক্টর-১(IGF-1), ও IGF-II, ট্রান্সফরমিং গ্রোথ ফ্যাক্টর আলফা, বিটা-১ ও বিটা-২, ফাইব্রোব্লাস্ট গ্রোথ ফ্যাক্টর, এপিডার্মাল গ্রোথ ফ্যাক্টর, গ্র্যানুলোসাইট-ম্যাক্রফেজ স্টিমুলেটিং গ্রোথ ফ্যাক্টর, প্লেটলেট-ডিরাইভড গ্রোথ ফ্যাক্টর, ভাস্কুলার এন্ডোথেলিয়াল গ্রোথ ফ্যাক্টর, এবং কলোনি স্টিমুলেটিং ফ্যাক্টর-১।
শালদুধ সহজ পাচ্য হওয়ায় শিশুর জন্য খুবই উপযোগী। শালদুধের উপাদানসমূহ শিশুর পুষ্টি চাহিদা মেটানোর পাশাপাশি জীবাণুর হাত থেকে বাঁচায়। শালদুধ খাওয়ালে শিশু তাড়াতাড়ি পায়খানা করে ফলে জন্ডিস হবার সম্ভাবনা কমে যায়। অপরিণত ও কম ওজন বিশিষ্ট শিশুর জন্য শালদুধ জীবন রক্ষাকারী। এছাড়া তাড়াতাড়ি শালদুধ খাওয়ালে মায়ের গর্ভফুল দ্রুত পড়ে যায় এবং প্রসবকালীন রক্তক্ষরণ অনেক কম হয় ফলে মা রক্তস্বল্পতার হাত থেকে রক্ষা পায়।
শামসুন নাহার

শামসুন নাহার (জন্ম ২ জুন ১৯৫৭) বাংলাদেশের একজন জাতীয় এ্যাথলিট ছিলেন। তিনি "জ্যাভলিন থ্রো" ক্রীড়ায় পাঁচবারের জাতীয় চ্যাম্পিয়ন ছিলেন।
শামসুন নাহার ১৯৫৭ সালের ২ জুন ঢাকার স্বামীবাগে জন্মগ্রহণ করেন। খেলাটা শুরু করেছিলেন নিছক স্কুল পর্যায়ে। ধীরে ধীরে ইন্টার স্কুল, ইন্টার কলেজ, ইন্টার ইউনিভার্সিটি (ঢাকা ভার্সিটি), ঢাকা আজাদ স্পোর্টিং ক্লাব। সেখান থেকে বাংলাদেশ টেক্সটাইল মিলস কর্পোরেশন এর আন্ডারে জাতীয় পর্যায়ে খেলা শুরু করেন।
জাতীয় পর্যায়ে খেলা শুরু করেন ১৯৭৩ সালে। প্রথমবারেই দ্বিতীয় স্থান অর্জন করেন। এরপর ১৯৭৬, ১৯৭৭ সালে জাতীয় পর্যায়ে প্রথম স্থান অর্জন করেন। ১৯৭৮ সালে বাংলাদেশের অভ্যন্তরীণ প্রথম বাংলাদেশ অলিম্পিক আসরের "জ্যাভলিন থ্রো" ইভেন্টে চ্যাম্পিয়ন হন। পরের বছর ১৯৭৯ সালে পুনরায় জাতীয় পর্যায়ে প্রথম স্থান অর্জন করেন। পরবর্তীতে ১৯৮০ সালের "বাংলাদশে অলিম্পিক"-এ দ্বিতীয় স্থান অর্জন করেন। এরপর পুনরায় ১৯৮১ সালে জাতীয় খেলায় প্রথম স্থান অর্জন করেন। পরের দুই বছর, ১৯৮২ ও ১৯৮৩ সালে যথাক্রমে দ্বিতীয় ও তৃতীয় স্থান অর্জন করেন।
১৯৮৫ সালে প্রথম সন্তানের জন্ম হওয়ায় খেলার জগৎ থেকে কিছুটা দূরে ছিলেন। ১৯৮৬ সালে আবার শুরু করার চেষ্টা করেন। কিন্তু সাফ গেমসের বাছাই পর্বে জ্যাভলিন থ্রো এর সময় হাতের লিগামেন্ট ছিঁড়ে যায়। পরবর্তীতে ডাক্তারের পরামর্শের নিজের ক্যারিয়ার এর ইতি টানেন।
১৯৮৬ সালে খেলা ছেড়ে দেয়ার পর নিজের সংসার এবং চাকুরীতেই মননিবেশ করেন। বর্তমানে তিনি দুই ছেলে সন্তানের জননী। তার স্বামী জনাব মোহাম্মদ আলী একজন সাবেক সরকারী কর্মকর্তা।
বিগ বস ১০

বিগ বস ১০ হলো ভারতীয় টেলিভিশন রিয়ালিটি শো বিগ বসের দশম আসর। প্রতি বারের মতো এবারো সালমান খান এই আসরটির উপস্থাপনা করেছেন। এবারের আসরটিও কালারসে প্রচারিত হয়েছে। ২০১৬ সালের ১৬ অক্টোবর এই আসরটি প্রচারিত হয়।
এই আসরের বিজয়ী ছিলেন মানভীর গুজ্জার এবং রিয়ালিটি শো তারকা গুরবানি জাজ ২য় স্থান অধিকার করেন।
বিগ বস মুলত বিগ ব্রাদারের সকল নিয়ম অনুসরণ করে। বিস বসের প্রথম নয় আসরে ঘরের বাসিন্দা ছিল স্বনামধন্য ব্যক্তিবর্গ। কিন্তু ২০১৬ সালের ২৩ জানুয়ারী ২০১৬ সালে বিগ বস ৯-এর ফাইনালে জানানো হয়, পরবর্তী তথা "বিগ বস ১০"-এ প্রথমবারের মতো সাধারণ মানুষ এই ঘরের বাসিন্দা হবে। ২০১৬ সালের এপ্রিল মাসে বেশ কয়েকটি ভিডিওর মাধ্যমে সাধারণ মানুষদের অডিশনের জন্য অনুরোধ করা হয়, প্রথমে অডিশনের শেষ তারিখ ৩০শে মে থাকলেও পরবর্তীতে তা ৩১শে জুন পর্যন্ত বর্ধিত করা হয়। ২৬ আগস্ট ২০১৬ সালে এই আসরের প্রথম প্রচারমূলক ভিডিও প্রকাশিত হয়। অবশেষে ১৭ সেপ্টেম্বর কালারসের সিইও রাজ নায়ক এক টুইট বার্তায় জানান যে ১৬ অক্টোবর ২০১৬ হতে বিগ বসের দশম আসর শুরু হবে।
প্রিন্স নারুলা

প্রিন্স নারুলা হলেন ভারতীয় মডেল এবং টেলিভিশন ব্যক্তিত্ব। তিনি চণ্ডীগড়ে তার পেশাদারি জীবন শুরু করেন। তিনি ২০১৫-২০১৬ সালে "বিগ বসের" নবম আসরে বিজয়ী হন।
২০১৪ সালে তিনি "মি. পাঞ্জাব ২০১৪"-এ অংশগ্রহণ করেন, যেখানে তিনি দ্বিতীয় রানার-আপ হন। এরপর ২০১৫ সালের জানুয়ারীতে এমটিভি ইন্ডিয়াতে প্রচারিত "এমটিভি রোডিসের" ১২তম আসরের মাধ্যমে তিনি যুবক-যুবতীদের মাঝে ব্যাপক জনপ্রিয়তা অর্জন করেন, যেখানে তিনি বিজয়ী হন। সেখানে তিনি একটি বাইক এবং ৫ লাখ রুপি জয়লাভ করেন, সেই সাথে ২০১৫ সালের জুনে ২১ জন প্রতিযোগীকে হারিয়ে বিজয়ী হওয়ার ফলে তাকে "আল্টিমেট রোডিস" টাইটেল দেওয়া হয়। এমটিভি রোডিসের ১২তম আসর জয়লাভের পর তিনি এমটিভি ইন্ডিয়াতে প্রচারিত আরেকটি অনুষ্ঠান "এমটিভি স্প্লিটসভিলা"তে অংশগ্রহণ করেন, সেখানেও তিনি বিজয়ী হন। সেখানে তিনি আনুকির সাথে জুটি হয়ে জয়লাভ করেন। অনুষ্ঠানটির বিজয়ী হওয়ার ফলে তাকে "আল্টিমেট কিং" টাইটেল দেওয়া হয়। ২০১৫ সালের অক্টোবরে তিনি "বিগ বস ৯"-এ অংশগ্রহণ করেন। ২০১৬ সালের ২৩শে জানুয়ারী দর্শকের ভোটে তিনি "বিগ বস ৯"-এর বিজয়ী নির্বাচিত হন এবং ৩৫ লাখ রুপি জয়লাভ করেন।
মিশেল তেমের

মিশেল মিগেল এলিয়াস তেমের লুলিয়া (; জন্ম: ২৩ সেপ্টেম্বর, ১৯৪০) ব্রাজিলের প্রথিতযশা আইনজীবী, কবি ও বিশিষ্ট রাজনীতিবিদ। বর্তমানে তিনি ৩৭তম ব্রাজিলের রাষ্ট্রপতি ছিলেন। সাবেক রাষ্ট্রপতি দিলমা রুসেফের অভিশংসন প্রক্রিয়া চূড়ান্ত হওয়ায় ৩১ আগস্ট, ২০১৬ তারিখ থেকে উত্তরসূরি হিসেবে এ দায়িত্বে গ্রহণ করেন। এরপূর্বে ১২ মে, ২০১৬ তারিখ থেকে ভারপ্রাপ্ত রাষ্ট্রপতির দায়িত্বে ছিলেন। রাষ্ট্রপতির দায়িত্বে পালনের পূর্বে উপ-রাষ্ট্রপতির দায়িত্ব পালন করেন মিশেল তেমের। ২০১০ সালের নির্বাচনে উপ-রাষ্ট্রপতি হিসেবে জয়ী হন ও ২০১৪ সালের নির্বাচনে পুণঃনির্বাচিত হন তিনি।
সাও পাওলোর তিতে এলাকায় জন্মগ্রহণকারী তেমেরের পিতা মিগেল এলিয়াস তেমের লুলিয়া এবং মাতা মার্চ বারবার লুলিয়া। তারা লেবানীয় ছিলেন ও ১৯২৫ সালে ব্রাজিলের অভিবাসিত হন। প্রথমে বিশ্বযুদ্ধ পরবর্তী অস্থিতিশীল অবস্থার কবলে পড়ে বড় তিন ভাই-বোনকে নিয়ে ব্রাজিলে চলে আসেন। ব্রাজিলে অবস্থানকালে তাদের সংসারে আরও পাঁচ সন্তানের জন্ম হয়। তন্মধ্যে, তেমের ছিলেন সর্বকনিষ্ঠ।
তেমের স্বাচ্ছন্দ্যে আরবি ভাষায় কথা বলতে পারতেন না কিন্তু ঐ ভাষায় মতবিনিময়কালে বিষয়বস্তু অনুধাবন করতে সক্ষম ছিলেন। রোমান ক্যাথলিক চার্চে দীক্ষিত তিনি।
সাও পাওলো বিশ্ববিদ্যালয়ের আইন অনুষদ থেকে আইন বিষয়ে স্নাতক ডিগ্রী লাভ করেন। এরপর সাও পাওলো পন্টিফিকাল ক্যাথলিক বিশ্ববিদ্যালয় থেকে ডক্টরেট ডিগ্রী নেন। সাও পাওলোয় রাষ্ট্রীয় আইনজীবী হিসেবে দায়িত্ব পালন করেন ও দুইবার জননিরাপত্তাবিষয়ক স্বরাষ্ট্র সচিব ছিলেন তিনি। নিবন্ধিত সাংবিধানিক অধ্যাপক হিসেবে বেশ কিছুসংখ্যক আইনবিষয়ক গ্রন্থের প্রণেতা তিনি।
১২ মে, ২০১৬ তারিখে রাষ্ট্রপতি হিসেবে দায়িত্বে পালনকারী রুসেফের বিরুদ্ধে অভিশংসন প্রক্রিয়ার শুনানি শুরু হলে তেমেরের কাছে রাষ্ট্রপতির ক্ষমতা চলে আসে ও সাময়িক নিষেধাজ্ঞার কবলে পড়ায় রুসেফের পরিবর্তে ভারপ্রাপ্ত রাষ্ট্রপতি মনোনীত হন। ২০১৬ সালের গ্রীষ্মকালীন অলিম্পিকের উদ্বোধনী অনুষ্ঠানে ভারপ্রাপ্ত রাষ্ট্রপতি হিসেবে উপস্থিত থাকেন।
৩১ আগস্ট, ২০১৬ তারিখে সিনেটে ৬১-২০ ব্যবধানে রুসেফকে স্থায়ীভাবে রাষ্ট্রপতির কার্যালয় থেকে বিতাড়িত করা হয়। ফলশ্রুতিতে তেমেরকে পরবর্তী রাষ্ট্রপতির দায়িত্ব দেয়া হয়। তিনি রুসেফের দ্বিতীয় মেয়াদকালের বাদ-বাকি সময় ১ জানুয়ারি, ২০১৯ তারিখ পর্যন্ত দায়িত্বে থাকবেন। ব্রাজিলের ৩৭তম রাষ্ট্রপতি মিশেল তেমের।
|-
জামাল উদ্দিন আহমেদ (এয়ার মার্শাল)

এয়ার মার্শাল জামাল উদ্দিন আহমেদ বাংলাদেশ বিমান বাহিনীর প্রধান হিসেবে ১৯৯৫ থেকে ২০০১ সাল পর্যন্ত দায়িত্ব পালন করেন। তিনি ষাটের দশকে পাকিস্তান বিমান বাহিনীতে কমিশনপ্রাপ্ত হন । বাংলাদেশ বিমান বাহিনীর প্রথম এয়ার মার্শাল পদবীধারী হলেন এই ব্যক্তি।
মুহাম্মদ এনামুল বারি

এয়ার মার্শাল এনামুল বারী ছিলেন বাংলাদেশ বিমান বাহিনীর ১৩তম প্রধান। ২০১২ থেকে ২০১৫ পর্যন্ত তিনি বাংলাদেশ বিমান বাহিনীর প্রধান হিসেবে দায়িত্ব পালন করেন। এনামুল '৮১ সালে কমিশন পেয়েছিলেন। ৩০ বছরেরও বেশি সময় চাকরি করার পর তিনি ১২ জুন, ২০১৫ সালে অবসর গ্রহণ করেন। এছাড়াও তিনি প্রায় চার বছর বিমান বাংলাদেশ এয়ারলাইন্সের চেয়ারম্যান হিসেবে দায়িত্ব পালন করেন। পরে বাংলাদেশ বিমানের চেয়ারপারসন হিসেবে সাবেক সিনিয়র সচিব সাজ্জাদুল হাসান তার স্থলাভিষিক্ত হন।
শাহ মোহাম্মদ জিয়াউর রহমান

এয়ার মার্শাল শাহ মোহাম্মদ জিয়াউর রহমান বাংলাদেশ বিমান বাহিনীর একজন অবসরপ্রাপ্ত কর্মকর্তা। তিনি ২০০৭ থেকে ২০১২ পর্যন্ত বিমান বাহিনীর প্রধান ছিলেন। তিনি ১৯৭৬ সালের ২৯ ডিসেম্বর বাংলাদেশ বিমান বাহিনীতে জিডি(পি) শাখায় পাইলট অফিসার হিসেবে কমিশন লাভ করেন। তিনি বাংলাদেশ বিমান বাহিনীতে কমিশনপ্রাপ্তদের মধ্যে প্রথম বিমান বাহিনী প্রধান । তার পূর্বসূরী ফখরুল আজম পাকিস্তান বিমান বাহিনীতে কমিশনপ্রাপ্তদের মধ্যে সর্বশেষ বিমান বাহিনী প্রধান।
১৯৫৫ সালে গোপালগঞ্জে জন্ম গ্রহণ করেন জিয়া । ১৯৭৫ সালের ১০ মার্চ 'ফ্লাইট ক্যাডেট' হিসেবে বাংলাদেশ বিমান বাহিনীতে যোগদান করেন এবং '৭৬ এর ২৯ ডিসেম্বর জিডি(পি) (উড্ডয়ন) শাখায় পাইলট অফিসার পদ পান ।
জিয়া ছিলেন একজন দক্ষ বৈমানিক এবং উড্ডয়ন প্রশিক্ষক । তিনি বিমান বাহিনীর বিভিন্ন স্কোয়াড্রনে কাজ করেছেন । ২৫ এবং ৩৫ স্কোয়াড্রনের অধিনায়ক ছিলেন তিনি । তিনি টাঙ্গাইল বিমান ঘাঁটি এবং চট্টগ্রাম বিমান ঘাঁটির এয়ার অফিসার কমান্ডিং হিসেবে দায়িত্ব পালন করেন । ২০০৭ এর ৮ এপ্রিল তিনি বিমান বাহিনী প্রধানের দায়িত্ব পান। তারপরের মাসে (২৪শে মে) এয়ার মার্শাল পদে উন্নীত হন। বিমান বাহিনী প্রধানের দায়িত্ব পাওয়ার আগে তিনি সহকারী বিমান বাহিনী প্রধান (পরিচালন ও প্রশিক্ষণ) ছিলেন। ২০১২ সালের ১২ জুন তিনি বিমান বাহিনী থেকে অবসর নেন।
নন্দী

নন্দী() হিন্দু দেবতা শিবের বাহন। তার চার হাত।
আবাস: কৈলাস।
অস্ত্র: কুঠার, হরিণ ও দন্ড।
উপস্থিতি: শিব মহাপুরাণ।
সঙ্গী: মরুৎ কন্যা সূয়শা।
পিতা: শিলাদ।
অনেক শিবমন্দিরের সামনে নন্দীর মূর্তি থাকে, বিশেষ করে দক্ষিণ ভারতে। তবে সে মূর্তি সচরাচর বৃষ বা ষাঁড়ের। যদিও পুরাণে নন্দীর এই রূপটি বিরল। কূর্মপুরাণে বলা হয়েছে, মহাদেবের এই প্রধান অনুচরটি করালদর্শন, বামন, বিকটাকার, মুণ্ডিতমস্তক, ক্ষুদ্রবাহু ও মহাবল। 
শিব মহাপুরাণ মতে, তিনি শিলাদ মুনির পুত্র। শিলাদ ছিলেন ভগবান শিবের পরম ভক্ত। তিনি ছিলেন ব্রহ্মচারী। পুত্রহীন বলে তার পিতৃপুরুষগণ মুক্তি পাননি। তাই তারা মুনিকে পুত্রোৎপাদনের পরামর্শ দেন। শিলাদ তখন শিবের তপস‍্যা করতে থাকেন। ভগবান শিব তখন তাঁকে পুত্ররূপে জন্মানোর বরদান করেন। তিনি শিলাদকে যজ্ঞ করতে বলেন। শিলাদ যজ্ঞ করার জন‍্য ক্ষেতে হলকর্ষণ করতে থাকেন। ক্ষেত থেকে তখন এক শিশুর আবির্ভাব হয়। শিশুটি অকস্মাৎ চতুর্ভুজ মহারুদ্রের রূপ ধারণ করেন ও মুনিকে পিতা বলে সম্বোধন করেন। তখন শিলাদ তাঁকে তার আশ্রমে নিয়ে যান। আশ্রমে প্রবেশ করতেই তিনি এক বালকে পরিণত হয়। মহর্ষি বালকটির নাম দেন নন্দী। একবার মহাদেব মিত্র ও বরুণ নামে দুই দেবতাকে পাঠান নন্দীর পরীক্ষা নিতে। তারা ঋষির রূপ নিয়ে শিলাদ ও নন্দীর আতিথেয়তা গ্রহণ করেন। ঋষিদ্বয় নন্দীকে দেখে বলেন তার আয়ু আর বেশি দিন নেই। তখন নন্দী শিবের ঘোর তপস‍্যা করে। মহাদেবের বরে তিনি শিবের প্রিয় অনুচর ও বাহন হন এবং তাকে চিরঞ্জিবী করে দেন। মহাদেব নিজে মরুৎ কন্যা সূয়শার সাথে নন্দীর বিবাহ সম্পাদন করেন।
তবে প্রায় সব কাহিনিতেই তিনি শিবের সহচর ও মিত্র। গণরা থাকে কৈলাসে, তবে মাঝে মাঝেই তারা শ্মশানে ঘোরে। সাধারণত তারা কারও ক্ষতি করে না, তবে কুপিত হলে ভয়ঙ্কর হয়ে উঠতে পারে, যেমন দক্ষযজ্ঞের সময়। এমন প্রলয় মুহূর্তে নন্দীও ক্ষেপে উঠে সব লণ্ডভণ্ড করে দিতে পারেন।
শিবের পূজার সময় এর পূজাও করতে হয়। বর্তমানে অধিকাংশ শিবমন্দিরেই শিবমূর্তির ডান পাশে শিবের দিকে তাকিয়ে থাকা একটি ষাঁড়ের মূর্তিতে নন্দীকে স্থাপন করা হয়।
রামায়ণেও নন্দীর উল্লেখ পাওয়া যায়। রামায়ণ মতে, কৈলাসে শিবের সাথে রাবণ দেখা করতে গিয়েছিলেন। সেখানে রাবণের সাথে নন্দীর দেখা হয়। নন্দীকে বানর বলে রাবণ ব্যাঙ্গ করাতে নন্দী রাবণকে বানর কর্তৃক ধ্বংস হবার অভিশাপ দেয়। পরবর্তীতে নন্দীর অভিশাপে বানরকুল ও হনুমানের হাতে রাবণের লঙ্কা আক্রান্ত ও ধ্বংস হয়।
নন্দীর আলাদাভাবে কোন পূজা প্রচলিত না থাকলেও শিবরাত্রির দিন এরও বিশেষপূজা হয়ে থাকে। শিবপূজা শেষে নন্দীর কানে কানে প্রার্থনা জানিয়ে দেওয়ার এক বিশেষ রীতি রয়েছে।
ধারণা করা হয়, নন্দীর কানে বলে দেওয়া প্রার্থনা সরাসরি মহাদেবের হৃদয়ে পৌঁছে যায়।
লেন মাডকস

লিওনার্ড ভিক্টর "লেন" মাডকস (; জন্ম: ২৪ মে, ১৯২৬ - মৃত্যু: ১ সেপ্টেম্বর, ২০১৬) ভিক্টোরিয়ার বিকন্সফিল্ড এলাকায় জন্মগ্রহণকারী বিশিষ্ট অস্ট্রেলীয় আন্তর্জাতিক ক্রিকেটার ছিলেন। এছাড়াও, ক্রিকেট প্রশাসক হিসেবেও দায়িত্ব পালন করেছেন লেন মাডকস। ১৯৫৪ থেকে ১৯৫৬ সময়কালে অস্ট্রেলিয়া ক্রিকেট দলের পক্ষে সাতটি টেস্টে অংশ নিয়েছেন। ঘরোয়া প্রথম-শ্রেণীর ক্রিকেটে ভিক্টোরিয়া বুশর‌্যাঞ্জার্স ও তাসমানিয়ার প্রতিনিধিত্ব করেছেন তিনি। দলে তিনি মূলত উইকেট-রক্ষকের দায়িত্বে নিয়োজিত ছিলেন। পাশাপাশি ডানহাতে ব্যাটিংয়েও পারদর্শিতা দেখিয়েছেন।
গিল ল্যাংলি’র সাথে গ্লাভস ভাগাভাগি করে নিতেন লেন মাডকস। ল্যাংলি আহত হলে তিনি তার স্থলাভিষিক্ত হতেন। কিন্তু, ডন টলন এবং ওয়ালি গ্রাউটের কাছ থেকে প্রচণ্ড চাপের মুখোমুখি হতে হতো তাকে। অস্ট্রেলিয়ার অন্যতম সেরা গ্লাভসম্যান হওয়া স্বত্ত্বেও তিনি মাত্র সাতটি টেস্টে অংশ নিতে পেরেছিলেন।
১৯৫৬ সালে ম্যানচেস্টারের ওল্ড ট্রাফোর্ডে অনুষ্ঠিত স্বাগতিক ইংল্যান্ডের প্রথিতযশা বোলার জিম লেকারের টেস্টে এক ইনিংসের সবকটি উইকেট লাভের দশম ব্যাটসম্যান হিসেবে এলবিডব্লিউতে আউট হলে তাকে মাঠ ছেড়ে চলে আসতে হয়। ‘লেকারের খেলা’ নামে পরিচিত ঐ টেস্টে ১৯ উইকেট দখল করেছিলেন জিম লেকার। বলাবাহুল্য, ইংল্যান্ড ক্রিকেট দলের কাছে তার দল ঐ টেস্টে পরাজিত হয়েছিল।
প্রথম-শ্রেণীর ক্রিকেট থেকে অবসর নেয়ার পর ক্রিকেট প্রশাসকের ভূমিকায় অবতীর্ণ হন তিনি। কিন্তু, ১৯৭৭ সালের অ্যাশেজ সফরে ৩-০ ব্যবধানে সিরিজ পরাজিত হয় অস্ট্রেলিয়া। এছাড়াও, তার ব্যবস্থাপকীয় কর্মপন্থা নির্ধারণের ফলে বিশ্ব সিরিজ ক্রিকেটে দ্বিধাবিভক্ত হয়ে পড়ে তার নিজ দল।
রিচার্ড মাডকস নামে তার এক ভাই রয়েছে। তার পুত্র ইয়ান মাডকসও রিচার্ডের পদাঙ্ক অনুসরণ করে ভিক্টোরিয়ার পক্ষে প্রথম-শ্রেণীর ক্রিকেট খেলেছেন। ২২ আগস্ট, ২০১৫ তারিখে তৎকালীন উদ্বোধনী বামহাতি ব্যাটসম্যান আর্থার মরিসের দেহাবসানের পর তিনিই সর্বাপেক্ষা বয়ষ্ক অস্ট্রেলীয় টেস্ট ক্রিকেটার ছিলেন। পরের মাসে হ্যারল্ড স্ট্যাপলটনের মৃত্যুর পর ও স্বীয় মৃত্যুর পূর্ব-পর্যন্ত তিনিই ছিলেন অস্ট্রেলিয়ার প্রথম-শ্রেণীর ক্রিকেটে জীবিত ব্যক্তি।
পারুলিয়া শাহী মসজিদ

নরসিংদী সদরের পশ্চিমে পলাশ উপজেলার পারুলিয়া গ্রামে পারুলিয়া দেওয়ান শরিফ মসজিদ অবস্থিত। তিন গম্বুজ বিশিস্ট মসজিদটি এই জেলার প্রাচীনতম নির্দশনের মধ্যে অন্যতম। 
এর প্রবেশ দ্বারের উপরে ফার্সি ভাষায় কবিতার ছন্দে লেখা আছে মসজিদটি নির্মাণের সংক্ষিপ্ত ইতিহাস। মসজিদের পাশেই রয়েছে ঈশা খাঁ'র পঞ্চম অধস্তন পুরুষ দেওয়ান শরীফ খাঁ ও তার স্ত্রী জয়নব বিবির যুগল মাজার। ১৭১৯ খ্রিষ্টাব্দে বিবি জয়নব এই তিন গম্বুজ বিশিস্ট মসজিদটি নির্মাণ করেন। ইতিহাস থেকে জানা যায় বর্তমান এই নরসিংদী সম্রাট আকবরের রাজত্বকালে মহেশ্বরদী নামে পরিচিত ছিল। ১৭১৭ খ্রিষ্টাব্দে সুবেদার মুর্শিদকুলি খাঁ বংগদেশের সুবেদার নিযুক্ত হলে তার কন্যা জয়নব বিবির সাথে মনোয়ার খাঁ এর পঞ্চম পুত্র শরিফ খাঁ বিবাহ দেন। জামাতাকে উপহার সরুপ এই মহেশ্বরদী পরগানার দেওয়ানী দান করেন। তখন থেকে তিনি দেওয়ান শরিফ খাঁ হিসাবে সমাধিক পরিচিতি লাভ করেন। তার নামে এলাকার নামকরণ হয় শরিফপুর। এই শরিফপুরেই ১৭১৯ খ্রিষ্টাব্দে শরিফ খাঁ'র স্ত্রী জয়নব বিবি এই মসজিদটি নির্মাণ করেন। ১৮৯৭ সালের ভূমিকম্পে মসজিদের ছাদে ফাটল দেখা দেয়, ধংস হয়ে যায় দেওয়ান সাহেবের কাচারি ঘর ও নায়েব সাহেবের ভবনটি। পরবর্তীতে এই মসজিদটি বেশ কয়েক বার সংস্কার করা হয়। কালের বির্বতনে শরিফপুর নামটি বিলুপ্ত হয়ে পারুলিয়া হলেও কালের সাক্ষী হিসাবে রয়ে গেছে ৩০০ বছরের প্রাচীন মোগল মসজিদটি। যা এখন পারুলিয়া দেওয়ান শরিফ মসজিদ হিসাবে ব্যাপক পরিচিত। এক সময় ব্রহ্মপুত্র নদী দিয়ে বড় বড় পাল উড়িয়ে পালের নৌকা আসা যাওয়া করতো। তখন এলাকাবাসী পালের নৌকা দেখতে নদীর তীরে এবং নৌকায় নদী পারাপার হতো বলে এই এলাকার নামকরণ শরিফপুর থেকে পারুলিয়া হয়ে যায়। 
একটি মাজার, একটি হুজুরখানা, ৪টি পুকুর তার আশপাশের প্রায় ২০ বিঘা জমি নিয়ে পারুলিয়া মসজিদটি অবস্থিত। মসজিদের পশ্চিম পাশে এবং পুকুরের পূর্ব তীরে রয়েছে এক গম্বুজ বিশিষ্ঠ সমাধি সৌধ। এই সৌধের ভিতরে পাশাপাশি আছে জয়নব বিবি ও দেওয়ান শরিফ খাঁ'র কবর। ১১২৮ হিজরিতে দেওয়ান শরীফ খাঁ মৃত্যুবরণ করেন। জয়নব বিবির শেষ ইচ্ছা অনুযায়ী পরের বছর তিনি মারা গেলে স্বামীর পাশেই তাকে দাফন করা হয়। বর্তমানে এই সমাধি সৌধটি জয়নব বিবির মাজার হিসাবে ব্যবহৃত হচ্ছে। দায়রা জজের রায় অনুযায়ী মো: আরিফ মোল্লার সভাপতিত্বে কমিটির মাধ্যমে মাজার ও মসজিদ পরিচালিত হয় ।
অল্প অল্প প্রেমের গল্প

অল্প অল্প প্রেমের গল্প হচ্ছে ২০১৪ সালে মুক্তিপ্রাপ্ত একটি বাংলাদেশী প্রণয়ধর্মী-নাট্য চলচ্চিত্র। চলচ্চিত্রটি পরিচালনা করেছেন সানিয়াত হোসেন এবং সুগার প্রোডাকশনের ব্যানারে যৌথভাবে প্রযোজনা করেছেন সানিয়াত হোসেন ও এশা ইউসুফ। এটির চিত্রনাট্য ও কাহিনী লিখেছেন সানিয়াত হোসেন ও আবদুল্লাহ জহির বাবু। চলচ্চিত্রটিতে প্রধান চরিত্রে অভিনয় করেছেন নিলয় আলমগীর, আনিকা কবির শখ এবং মিশা সওদাগর। এছাড়া অন্যান্য ভূমিকায় অভিনয় করেছেন শম্পা রেজা, শহীদুল আলম সাচ্চু, জয়শ্রী কর জয়া, কাবিলা, আন্না, তাবাসসুম আনিলা হৃদি সহ আরও অনেকে।
"অল্প অল্প প্রেমের গল্প" সানিয়াত হোসেন পরিচালিত প্রথম চলচ্চিত্র এবং মিশা সওদাগর চলচ্চিত্রটিতে অভিনয় করে ৩৯তম জাতীয় চলচ্চিত্র পুরস্কারে শ্রেষ্ঠ কৌতুক অভিনেতা হিসেবে পুরস্কার অর্জন করেন।
ফরিদ চৌধুরী বিষুকে ফোন দিয়ে জানায় যে একটা ছেলে তার মেয়ের বিয়ে ভেঙ্গে দিতে তার বাড়ির দিকে রওয়ানা হয়েছে। তাকে সেই ছেলেকে আটকাতে হবে। বিষুর সাথে চৌধুরীর চুক্তি হয় সে ঐ ছেলে নিলয়কে কিডন্যাপ করবে। যথাসময়ে সে খুঁজে পায় নিলয়কে। নিলয় বিষুর কাছ থেকে পালাতে চায় কিন্তু পারে না। তাই বাধ্য হয়েই বিষুর সাথে তাকে যেতে হয়। বিষু দীর্ঘ ভ্রমণের বিরক্তি কাটানোর জন্য তাকে গান গাইতে বলল। নিলয়ের গানে বিরক্ত হয়ে তাকে গল্প বলতে বলল। নিলয় শুরু করল তার গল্প। তার প্রেমের গল্প।
অল্প অল্প প্রেমের গল্প ছায়াছবিটির শ্যুটিং শুরু হয় ২০১১ সালের শেষের দিকে। ২০১৩ সালের জুলাই মাসে প্রায় দেড় বছর পর শ্যুটিং শেষ হয়। ডাবিং ও মুদ্রণের কাজ শেষে ২০১৪ সালের ২৫ মে ছায়াছবিটি বাংলাদেশ চলচ্চিত্র সেন্সর বোর্ডের ছাড়পত্র লাভ করে।
অল্প অল্প প্রেমের গল্প ২০১৪ সালের ২৯ আগস্টে মুক্তি পায়। ছায়াছবিটি সারাদেশের ১০০টি প্রেক্ষাগৃহে মুক্তি পায়। ২০১৫ সালের ঈদুল ফিতরের দ্বিতীয় দিন অনলাইন টেলিভিশন পপকর্ন লাইভ এবং গাজী টিভিতে সম্প্রচারিত হয়।
অল্প অল্প প্রেমের গল্প ছায়াছবিটির সঙ্গীত পরিচালনা করেছেন শওকত আলী ইমন ও বেলাল খান। আবহ সঙ্গীত পরিচালনা করেছেন ইমন সাহা। গীত রচনা করেছেন শওকত আলী ইমন ও জুলফিকার রাসেল। এছাড়া জাতীয় কবি কাজী নজরুল ইসলাম রচিত "আলগা করোগো খোঁপার বাঁধন" গানটি ব্যবহৃত হয়েছে। গানে কণ্ঠ দিয়েছেন বাপ্পা মজুমদার, দিলশাদ নাহার কনা, তৌসিফ, পুলক।
৩৯তম জাতীয় চলচ্চিত্র পুরস্কার
৭১ এর মা জননী

৭১ এর মা জননী ২০১৪ সালে মুক্তিপ্রাপ্ত বাংলাদেশী বাংলা ভাষার চলচ্চিত্র। ছায়াছবিটি পরিচালনা করেছেন শাহ আলম কিরণ। ছায়াছবিটি বাংলাদেশী লেখক আনিসুল হক রচিত "জননী সাহসিনী ৭১" অবলম্বনে নির্মিত হয়। সরকারী অনুদানপ্রাপ্ত এই ছায়াছবিটি পরিবেশনায় ছিল ইমপ্রেস টেলিফিল্ম। মুক্তিযুদ্ধে অংশগ্রহণকারী বীরাঙ্গনাদের জীবনচিত্র তুলে ধরা হয়েছে এই ছায়াছবিতে। এতে বীরাঙ্গনা জননীর ভূমিকায় অভিনয় করেছেন নিপুণ আক্তার। তার স্বামীর ভূমিকায় অভিনয় করেছেন কণ্ঠশিল্পী খান আসিফ আগুন। এছাড়া অন্যান্য ভূমিকায় অভিনয় করেছেন চিত্রলেখা গুহ, ম ম মোর্শেদ, শাকিল আহমেদ, মিশু চৌধুরী, গুলশান আরা প্রমুখ। ২০১৪ সালের ডিসেম্বর মাসে যুক্তরাষ্ট্রে অনুষ্ঠিত "ইউএস চলচ্চিত্র উৎসব"-এ চলচ্চিত্রটি প্রদর্শিত হয়। ২০১৫ সালের ১৭ মে ছায়াছবিটি কানাডায় অনুষ্ঠিত "টরেন্টো চলচ্চিত্র উৎসব"'-এ প্রদর্শিত হয়। চিত্রলেখা গুহ এই চলচ্চিত্রে অভিনয়ের জন্য ৩৯তম জাতীয় চলচ্চিত্র পুরস্কারে শ্রেষ্ঠ পারশ্বচরিত্রে অভিনেত্রী হিসেবে পুরস্কার অর্জন করেন।
জমিলা এক গৃহবধু। তার স্বামী হাশেম শহরে চাকরি করে। অন্ধ শাশুড়ি আর এক ছেলেকে নিয়ে সে গ্রামেই থাকে। ১৯৭১ সালের ৭ মার্চ বঙ্গবন্ধুর রেসকোর্স ময়দানে ভাষণের পর শহরে আন্দোলন শুরু হয়। হাশেম গ্রামে ফিরে আসে। সে গ্রামের লোকজনকে একত্রিত করে যুদ্ধের জন্য। অপরদিকে গ্রামে পাকবাহিনী আসলে রাজাকার কাদের আলী জমিলাকে মেজর সরফরাজের হাতে তুলে দেয়। এক সময় সে ক্যাম্পের অন্যান্য মেয়েদের নিয়ে রুখে দাড়ায় পাক সেনাদের বিরুদ্ধে।
৭১ এর মা জননী ছায়াছবিটির শ্যুটিং শুরু হয় ২০১৩ সালের ১৬ জুলাই। ২০১৪ সালের নভেম্বর মাসে ছবিটির শ্যুটিং ও সম্পাদনা শেষ হয় এবং সেন্সর ছাড়পত্রের জন্য জমা দেওয়া হয়।
৭১ এর মা জননী ২০১৪ সালের ২৬ ডিসেম্বর নারায়ণগঞ্জের একটি প্রেক্ষাগৃহে মুক্তি পায়। পরবর্তীতে ২০১৫ সালের ২০ মার্চ দ্বিতীয় বার মুক্তি দেওয়া হয়। ছায়াছবিটি ২০১৬ সালের ২৫ মার্চ তৃতীয় দফায় ঢাকার বসুন্ধরা সিটির স্টার সিনেপ্লেক্স ও যমুনা ফিউচার পার্কের ব্লাকবাস্টার সিনেমাসে মুক্তি দেওয়া হয়।
৭১ এর মা জননী ছায়াছবিটির সঙ্গীত পরিচালনা করেছেন সুজেয় শ্যাম এবং আবহ সঙ্গীত পরিচালনা করেছেন ইমন সাহা। গীত রচনা করেছেন মুনশী ওয়াদুদ। গানে কণ্ঠ দিয়েছেন এন্ড্রু কিশোর ও আফসানা রুনা।
৩৯তম জাতীয় চলচ্চিত্র পুরস্কার
রিষভ সিনহা

রিষভ সিনহা হলেন ভারতীয় অভিনেতা, যিনি ভারতীয় টেলিভিশনে কাজ করেন। তিনি জি টিভিতে প্রচারিত কবুল হ্যায় নাটকে "আয়ান" চরিত্রে অভিনয় করেছেন। একই সাথে এমটিভি ইন্ডিয়ার "এমটিভি স্প্লিটসভিলা"র প্রতিযোগী ছিলেন। তিনি "কাঁচী" চলচ্চিত্রে নেতিবাচক চরিত্রে অভিনয় করেছেন। রিষভ বিগ বসের নবম আসরের প্রতিযোগী ছিলেন, যেখানে তিনি প্রথম রানার আপ নির্বাচিত হন।
প্রিয়া মালিক

প্রিয়া ভূষণ মালিক (জন্ম: ৯ জানুয়ারি ১৯৮৯) বড় হয়েছেন ভারতের দেরাদুনে। তিনি ২০১৫–১৬ সালে বিস বস ৯-এর প্রতিযোগী ছিলেন, সেখানে তিনি ৬ষ্ঠ স্থান অধিকার করেন।
প্রিয়া মালিকের তার বাবা-মার সাথে খুব ঘনিষ্ঠ সম্পর্ক বিদ্যমান। তিনি তার সকল গুরুত্বপূর্ণ সিদ্ধান্তে তার বাবা-মার পরামর্শ গ্রহণ করেন। প্রিয়া দেরাদুনে ছোটবেলা অতিবাহিত করেন। তিনি দিল্লি বিশ্ববিদ্যালয় হতে ইংরেজিতে স্নাতক শেষ করেন। পরে ২০০৮ সালে তিনি শিক্ষার্থী ভিসার মাধ্যমে অস্ট্রেলিয়ায় পারি জমান। তিনি সেখানে শিক্ষকতায় স্নাতকোত্তর অর্জন করেন। অস্ট্রেলিয়ার বিগ ব্রাদার ১১-এ প্রবেশ করার পূর্বে "আওয়ার লেডি অফ সেক্রেদ হার্ট"-এ শিক্ষকতা করতেন।
প্রিয়া ২০০৮ সালের এপ্রিলে তার দীর্ঘ সময়ের প্রেমিক ভুশান মালিককে বিবাহ করেন।
প্রিয়া একজন মাধ্যমিক স্কুল শিক্ষক ছিলেন। তিনি বেশ কয়েকটি টেলিভিশন প্রতিযোগিতায় প্রতিযোগিতা করেছেন। ২০১৪ সালে প্রিয়া অস্ট্রেলিয়ার বিগ ব্রাদার ১১-এর একজন প্রতিযোগী ছিলেন, যেখানে ফাইনালিস্ট হয়েছিলেন। এরপর তিনি ভারতে ফিরে আসেন এবং কালারসতে সম্প্রচারিত বিগ বস ৯-এ একজন ওয়াইল্ড কার্ড হিসেবে প্রবেশ করেন। তিনি সেখানে একজন শক্তিশালী প্রতিযোগী ছিলেন।
কোশী নদী

কোশী, কোশি অথবা কোসী (, , ) সপ্তকোশী (, ) হল ভারত ও নেপালের মধ্যদিয়ে বাহিত একটি গুরুত্বপূর্ণ নদী। নদীটি নেপাল এর উত্তরে নেপাল-তিব্বত সীমান্তের কাছে নেপালর হিমালয় পর্বত থেকে উৎপন্ন হয়েছে। নদীটি সাতটি প্রধান জলধার বা নদী থেকে উৎপন্ন হয়েছে। এই নদী গুলি দুধ কোশী, সোন কোশী, অরুন কোশী, প্রভৃতি। এগুলিকে একত্রে সপ্ত কোশীও বলে। নদীটি নেপালের মধ্য প্রবাহীত হয়ে ভারতের বিহার রাজ্যে প্রবেশ করে। এর পর নদীটি বিহারে সমভূমি অতিক্রম করে গঙ্গা নদীতে মিলিত হয়েছে।
নদীটির মোট দৈর্ঘ্য ৭২০ কিলোমিটার ও অববাহিকা এলাকার আয়তন ৭৪,০০০ বর্গ কিলোমিটার। এই অববাহিকার বেশির ভাগ এলাকা বিহার রাজ্যেই অবস্থিত।
চম্বল নদী

চম্বল নদী হল যমুনা নদীর প্রধান উপনদী এবং এটি বৃহত্তম গঙ্গা অববাহিকার অংশ। নদীটি মধ্য প্রদেশ রাজ্যে উৎপন্ন হয় এবং মধ্যপ্রদেশ ও রাজস্থানের মধ্য দিয়ে প্রবাহিত হয়ে উত্তর প্রদেশে এসে যমুনা নদীর সঙ্গে মিলিত হয়।
এটি একটি কিংবদন্তি নদী এবং প্রাচীন শাস্ত্রে উল্লেখ পাওয়া যায় নদীটির। মধ্যপন্থী চম্বল মধ্যপ্রদেশে বিন্দু পর্বতের দক্ষিণ ঢালে ইন্দোরের কাছাকাছি মওয়া নগরের দক্ষিণে জনপদের উৎপত্তি ঘটিয়েছে। চম্পল এবং তার উপনদী উত্তরপশ্চিমাঞ্চলীয় মধ্যপ্রদেশের মালওয়া অঞ্চলটি নিষ্কাসন করে আর তার উপনদী, বানস, আরাবল্লি পাহাড়ের দক্ষিণ-পূর্বাঞ্চলের রাজস্থানকে নিশষ্কাসন করে। এটি ঝাড়খণ্ড ও ইতাওয়া জেলার সীমান্তে উত্তর প্রদেশের ভারেহের পাসনাদায় চম্পল, কৌরি, যমুনা, সিন্ধু, পাহুজে সহ পাঁচটি নদীর একটি মিলন শেষ করে।
চাম্বাল নদী দূষণ মুক্ত বলে বিবেচিত হয় এবং একটি আশ্চর্যজনক নদী ফেনাল সমাবেশ ঘটে । কুমিরের ২ প্রজাতি - মগর এবং ঘরিয়াল সহ, ৮ টি প্রজাতি কচ্ছপ, মসৃণ-প্রলিপ্ত বাটি, গ্যকেটেটিক নদী ডলফিন, স্কিমার্স, কালো-বেল্ড টিয়ার , স্রষ্টা ক্রেনস এবং কালো ঘাড়ের স্টর্কস, প্রভৃতি প্রাণী রয়েছে নদীটিতে।
৯৬০ কিলোমিটার (৬০০ মাইল) দীর্ঘ চম্বল নদী মধ্যপ্রদেশের ইন্দোর জেলার মহোয় থেকে ১৫-কিলোমিটার (৯.৩ মাইল) দক্ষিণ-পশ্চিমে মধ্যপ্রদেশ রাজ্যের বিন্দ্যজর্বতের উত্তর ঢালে সিংকার চৌরি শিলার থেকে উৎপত্তি, প্রায় ৮৪৩ মিটার (২৭৬৬ ফুট) উচ্চতায়। নদীটি প্রায় ৩৪৬ কিলোমিটার (২১৫ মাইল) - মধ্যপ্রদেশ (এম.পি.) এর মধ্য দিয়ে উত্তর দিকে প্রবাহিত হয় এবং তারপর রাজস্থানের মাধ্যমে ২২৫ কিলোমিটার (১৪০ মাইল) জন্য সাধারণত উত্তর-পূর্ব দিকের দিক দিয়ে প্রবাহিত হয়। এর পর চম্বল মধ্যপ্রদেশ ও রাজস্থান মধ্যে আবার ২১৭ কিলোমিটার (১৩৫ মাইল) প্রবাহিত হয়। রাজস্থান ও উত্তপ্রদেশের মধ্যে ১৪৫ কিলোমিটার (৯০ মাইল) প্রবাহিত হয়। এর পর এটি উত্তরপ্রদেশে প্রায় ৩২ কিলোমিটার (২০ মাইল) প্রবাহিত হয় জালান জেলার যমুনা নদীর তীরে ১২২ মিটার (৪০০ ফুট) উচ্চতায় গঙ্গা নদী ব্যবস্থার একটি অংশ হিসাবে গঙ্গায় মিলিত হয়। 
উৎস থেকে যমুনা নদীর সাথে তার মিলন পর্যন্ত, চম্বাল প্রায় ৭৩২ মিটার (১,৪০২ ফুট) -এর পতন ঘটে। এর মধ্যে, প্রায় ৩০৫ মিটার (১,০০১ ফুট) তার উৎস থেকে প্রথম 16 কিলোমিটার (9.9 মাইল) নাগালের মধ্যে। এটি পরবর্তী ৩৩৮ কিলোমিটার (২১০ মাইল) মধ্যে অন্য ১৯৫ মিটার (৬৪০ ফুট) পতন ঘটে, যেখানে এটি চৌরাষিগড় ফোর্ট অতিক্রম করে। চুরাসীগড় ফোর্ট থেকে কোটা শহর পর্যন্ত ৯৭ কিলোমিটার (৬০ মাইল) প্রবাহের সময়, নদীটির অন্যটি ৯১ মিটার (২98 ফুট) পতন ঘটে। বাকি ৫২৩ কিলোমিটার (৩২৫ মাইল) প্রবাহে জন্য নদীটি মালয়া মালভূমির সমতল ভূখণ্ডের মধ্য দিয়ে অতিক্রম করে এবং পরে গাঙ্গেয় সমভূমির গড় পতন ০.২১ মিটার/কিলোমিটার।
কালনা মহকুমা

কালনা মহকুমা ভারতীয় রাজ্য পশ্চিমবঙ্গের পূর্ব বর্ধমান জেলার একটি মহকুমা। মহকুমার সদরদপ্তর কালনায় অবস্থিত।
কালনা মহকুমা ভাগীরথী অববাহিকা জুড়ে বিস্তৃত । যার পশ্চিম অংশ বর্ধমান সমভূমিতে প্রবেশ করে। যা পশ্চিম বর্ধমান জেলার কেন্দ্রীয় সমতল এলাকা।
এই মহকুমাটিতে কালনা মিউনিসিপালিটি সহ পাঁচটি ব্লক যথাঃ কালনা ১, কালনা ২, মন্তেশ্বর, পূর্বস্থলী ১ ও পূর্বস্থলী ২।
পাঁচটি ব্লকে ৪৭টি গ্রাম পঞ্চায়েত এবং ছয়টি জনগণনা নগর বা সেন্সাস টাউন আছে।
হাজার চুরাশির মা

হাজার চুরাশির মা হল র‍্যামন ম্যাগসাইসাই পুরস্কার বিজয়ী সাহিত্যিক মহাশ্বেতা দেবী রচিত একটি বাংলা উপন্যাস। এই উপন্যাসটি ১৯৭৪ সালে প্রকাশিত হয়। ১৯৭০-এর দশকে ভারতের পশ্চিমবঙ্গ রাজ্যের নকশাল আন্দোলনের প্রেক্ষাপটে এই উপন্যাসটি রচিত হয়।এ উপন্যাস অবলম্বনে চলচ্চিত্র "হাজার চুরাশি কি মা " তৈরি করা হয়েছে ।
"হাজার চুরাশির মা" হল এমন এক মায়ের (সুজাতা) গল্প যাঁর ছেলেকে (ব্রতী) তার আদর্শের জন্য রাষ্ট্র পাশবিকভাবে হত্যা করে। লাশকাটা ঘরে ব্রতীর লাশের নম্বর ছিল ১০৮৪। তা থেকেই উপন্যাসের নামকরণ করা হয়েছে। ব্রতী শ্রেণিশত্রু, রাষ্ট্রের সহকারী ও পার্টির অভ্যন্তরে প্রতি-বিপ্লবীদের ক্রমাগত নির্মমভাবে হত্যা করার পক্ষপাতী ছিল। গল্পটি শুরু হয়েছে ব্রতীর মৃত্যুবার্ষিকীর দিন। সুজাতা ব্রতীর জন্ম থেকে তার ছেলের স্মৃতিচারণা করছেন। তার সঙ্গে ব্রতীর এক ঘনিষ্ঠ সহকর্মীর দেখা হয় এবং তিনি ব্রতীর বিপ্লবী মানসিকতার বিচার করতে চেষ্টা করেন। সমগ্র উপন্যাসে তাকে একজন কঠোর মানসিকতার নারী হিসেবে চিত্রিত করা হয়েছে। তিনি সকল প্রতিকূলতার বিরুদ্ধে যুদ্ধ করে গিয়েছেন। তাকে পরামর্শ দেওয়া হয়েছে, তিনি যেন তার ছেলেকে ভুলে যান। কারণ, তার ছেলের মতো লোকেরা “ক্যানসারাস গ্রোথ অন দ্য বডি অফ ডেমোক্রেসি”। বহু বছর পরে সুজাতা এই ভেবে শান্তি পান যে, রাজনৈতিক অশান্তিতে তার ছেলের মৃত্যু প্রায় কোনও ঘরকেই ছাড়েনি। "হাজার চুরাশির মা" উপন্যাসে মানবিক কাহিনির সেই সব অন্য মুখগুলিকে চিত্রিত করা হয়েছে, যেগুলির উৎস বাংলার যুবসমাজের অশান্ত রাজনৈতিক অ্যাডভেঞ্চার। যতদিন না কমিউনিস্ট পার্টি সরকার গঠন করে, ততদিন এই যুবসমাজকে নির্মমভাবে দমন করেছিল সরকার। তারপর কমিউনিস্ট সরকার তার বিরোধী শক্তিকে নির্মমভাবে দমন করে।
১৯৯৮ সালে গোবিন্দ নিহালনি এই উপন্যাসটি অবলম্বনে হিন্দিতে "হাজার চৌরাসি কি মা" নামে একটি চলচ্চিত্র নির্মাণ করেন। চলচ্চিত্রটি শ্রেষ্ঠ কাহিনিচিত্র বিভাগে জাতীয় চলচ্চিত্র পুরস্কার অর্জন করেছিল।
১৯৯৬ সালে মহাশ্বেতা দেবী এই উপন্যাসটির জন্য জ্ঞানপীঠ পুরস্কার পেয়েছিলেন। দক্ষিণ আফ্রিকার স্বাধীনতা সংগ্রামী ও রাষ্ট্রপতি নেলসন ম্যান্ডেলা তার হাতে এই পুরস্কারটি তুলে দেন।
অ্যান্ড্রু জেসার্স

অ্যান্ড্রু কার্লিস জেসার্স (; জন্ম: ১১ মার্চ, ১৯৬৭) দক্ষিণ অস্ট্রেলিয়ার মেডিনডাই এলাকায় জন্মগ্রহণকারী অস্ট্রেলিয়ার সাবেক আন্তর্জাতিক ক্রিকেটার। অস্ট্রেলিয়া ক্রিকেট দলের অন্যতম সদস্য ছিলেন অ্যান্ড্রু জেসার্স। মূলতঃ দীর্ঘদেহী ডানহাতি ফাস্ট বোলাররূপে দলে ভূমিকা রেখেছেন। ১৯৮৭ সালে প্রথমবারের মতো বিশ্বকাপ জয়ী অস্ট্রেলিয়া দলের সদস্যরূপে খেলেন।
লাতভীয় অবকাঠামো কর্মীর সন্তান তিনি। খুব দ্রুততম সময়েই প্রথম-শ্রেণীর ক্রিকেটের সাথে জড়িত হন। ১৯৮৪ সালের শেষদিকে তাসমানিয়ার বিপক্ষে খেলার জন্য ১৭ বছর ২৫৬ দিন বয়সে দক্ষিণ অস্ট্রেলিয়ার সদস্যরূপে অন্তর্ভুক্ত হন। মারডেন হাইস্কুলের ছাত্র থাকাকালীন এক বছরেরও কম সময় গ্রেড ক্রিকেটে অংশ নেন। শেফিল্ড শিল্ডে অভিষেক মৌসুমেই প্রতিপক্ষ ভিক্টোরিয়ার বিপক্ষে মূল্যবান ৮৫ রানসহ ৬/৭৬ লাভ করে অলরাউন্ড নৈপুণ্য প্রদর্শন করেন। মাত্র ১২ গড়ে ১১ উইকেট নিয়ে সীমিত ওভারের ক্রিকেটে তার অন্তর্ভুক্তির সম্ভাবনা বাড়ায়। ২১ বছরের মধ্যেই একমাত্র ব্যক্তি হিসেবে শতাধিক প্রথম-শ্রেণীর উইকেট পেয়েছেন তিনি। ফলশ্রুতিতে ১৯৮৪-৮৫ মৌসুমে শ্রীলঙ্কা ও ভারত সফরের জন্য অস্ট্রেলিয়ার অনূর্ধ্ব-১৯ দলের সদস্য মনোনীত হন।
ভারতে অনুষ্ঠিত ১৯৮৭ সালের ক্রিকেট বিশ্বকাপ খেলার জন্য অস্ট্রেলিয়া দলের সদস্যরূপে নির্বাচিত হন। দিল্লিতে অনুষ্ঠিত গ্রুপ পর্বের খেলায় স্বাগতিক ভারতের বিপক্ষে ওডিআই অভিষেক ঘটে তার। খেলায় তিনি ০/৩৭ দেন। ফলে, ভারতের সংগ্রহ দাঁড়ায় ২৮৯/৮। জয়ের লক্ষ্যে ১০ নম্বরে খেলতে নেমে অপরাজিত ২* রান তুলেন। খেলায় অস্ট্রেলিয়া ২৩৩ রানে অলআউট হয়ে যায়। চণ্ডিগড়ে নিউজিল্যান্ডের বিপক্ষে দ্বিতীয় খেলায় অংশ নেন। চূড়ান্ত ওভারে খেলতে নেমে চার বল মোকাবেলা করে অপরাজিত ৮* রান তুলেন। খেলায় তিনি তার খেলোয়াড়ী জীবনের একমাত্র আন্তর্জাতিক উইকেট পান জন রাইটকে আউট করার মাধ্যমে। কিন্তু বোলিংয়ে ৬ ওভারে ৩৭ রান দিলে দল থেকে বাদ পড়েন।
চোদ্দশাক

চোদ্দশাক একরকমের সহযোগী-পরিবেশন পদ। প্রধানত পশ্চিমবঙ্গ ও বাংলাদেশে কালীপূজা বা দীপাবলি অর্থাৎ দিওয়ালির একদিন আগে আশ্বিন মাসের চতুর্দশী তিথিতে ভেষজগুণ সম্পন্ন বিশেষ চোদ্দ রকমের শাক খাওয়ার রেওয়াজ আছে। বর্তমানে বিশেষ চোদ্দ রকমের শাক সুলভ না হওয়ায় যে কোনো চোদ্দ রকমের শাক খাওয়া হয়।
পঞ্জিকা মতে আশ্বিন মাসের চতুর্দশী তিথিতে কালীপূজা বা দীপাবলি অর্থাৎ দিওয়ালির একদিন আগে চৌদ্দ প্রদীপ জ্বালিয়ে চৌদ্দ পুরুষের আত্মাকে তুষ্ট করে অশুভ শক্তিকে দূর করার প্রথা পালন করা হয় বলে এই দিনটাকে ভূত চতুর্দশীও বলে। এক সঙ্গে অনেকগুলি প্রদীপ জ্বালিয়ে ক্ষতিকারক কীটের হাত থেকে হৈমন্তিক ফসল রক্ষা করার তাগিদে কৃষিজীবী বঙ্গবাসীকে এই উপাচার পালন করতে হত ।
কালীপুজোর সঙ্গে চোদ্দো শাকের সম্পর্ক নিয়ে কোন সুস্পষ্ট ব্যাখ্যা পাওয়া যায় না। তবে সমাজবিজ্ঞানীদের মতে এই প্রথার সঙ্গে শস্যদায়িনী দেবী ভাবনার যোগাযোগ রয়েছে। ভেষজবিজ্ঞানীদের মতে ঋতু পরিবর্তনের সময়ে বিভিন্ন রোগের প্রতিষেধক হিসাবে এই শাকগুলি খাওয়া হত।
বাংলার ঋতু প্রকোপ অন্য প্রদেশের থেকে বেশি হওয়ার জন্য আশ্বিন ও কার্ত্তিক মাস দুটিকে যমদংস্টা কাল বলা হত। তখনকার দিনে বাংলার নব্য-স্মৃতিশাস্ত্রকার রঘুনন্দন (১৬ শতাব্দী) তার অষ্টবিংশতি তত্ত্বের অন্যতম গ্রন্থ “কৃত্যতত্ত্বে” এই সময়কাল উল্লেখ করেছেন “নিৰ্ণয়া-মৃতের” (একটি প্রাচীন স্মৃতির গ্রন্থ) অভিমত অনুসরণ করে-
আয়ুর্বেদ মতে প্রাচীন বাংলায় চোদ্দো শাকগুলি ছিল পালং শাক, লাল শাক, সুষণি শাক, পাট শাক, ধনে শাক, পুঁই শাক, কুমড়ো শাক, গিমে শাক, মূলো শাক, কলমি শাক, সরষে শাক, নোটে শাক, মেথি শাক, লাউ শাক অথবা হিঞ্চে শাক।
বর্তমানে প্রাপ্ত চোদ্দ শাকের প্রাপ্তিস্থল, রাসায়নিক যৌগের উপস্থিতি,রোগ প্রতিষেধক ক্ষমতা নিম্নরূপ ঃ
চোদ্দ শাক রান্নার কোনও নির্দিষ্ট প্রস্তুত প্রণালী নেই। একেক জায়গায় একেক রকম ভাবে এই শাক রান্না করা হয়। আমিষ অথবা নিরামিষ যেকোনো ভাবেই এই শাক খাওয়ার রেওয়াজ আছে। এক্ষেত্রে কোথাও কালজিরে-কাঁচালঙ্কা ফোড়ন দিয়ে, কোথাও রসুন-শুকনো লঙ্কা ফোড়ন দিয়ে, আবার কোথাও শুধু পাঁচফোড়ন দিয়েও চোদ্দ শাক ভাজা খাওয়া হয়।
কোথাও কোথাও এই শাক শুধুই ভাজা খাওয়া হয়, অনেকক্ষেত্রে আলু বা বেগুন দিয়েও এই শাক ভেজে খাওয়ার প্রচলন আছে।
দেশা: দ্য লিডার

দেশা: দ্য লিডার ২০১৪ সালে মুক্তিপ্রাপ্ত বাংলাদেশী বাংলা ভাষার রাজনৈতিক রোমাঞ্চকর চলচ্চিত্র। ছায়াছবিটি পরিচালনা করেছেন সৈকত নাসির। এটি তার পরিচালিত প্রথম চলচ্চিত্র। ছায়াছবিটির কাহিনী লিখেছেন সৈকত নাসির এবং চিত্রনাট্য লিখেছেন সৈকত নাসির ও আবদুল্লাহ জহির বাবু। ফেয়ার এন্ড লাভলি নিবেদিত ছায়াছবিটি প্রযোজিত ও পরিবেশিত হয় জাজ মাল্টিমিডিয়া ব্যানারে। এতে নাম ভূমিকায় অভিনয় করেছেন শিপন মিত্র। এটি শিপন মিত্রের প্রথম চলচ্চিত্র। অন্যান্য চরিত্রে অভিনয় করেছেন মাহিয়া মাহী, তারিক আনাম খান, সোহেল খান, টাইগার রবি প্রমুখ। চলচ্চিত্রটি ৩৯তম জাতীয় চলচ্চিত্র পুরস্কারে চারটি বিভাগে পুরস্কার অর্জন করে।
চ্যানেল নাইন্টি নাইনে আয়োজিত আপাতবাস্তব টেলিভিশন অনুষ্ঠান থেকে বাচাই করা হবে দেশের পরবর্তী নেতা। দর্শকদের ভোটে নির্বাচিত প্রার্থী তিনদিন থাকবেন বিজয়ী ক্ষুদে বার্তা প্রেরনকারীর বাড়িতে। এক অজপাড়াগায়ের ছেলে সেলিম হয় সেই ভাগ্যবান বিজয়ী। নেতা হাসান হায়দার তার বাড়িতে তিনদিন থাকার জন্য চলে আসেন। পরের দিন নেতাকে বিরোধী দলে আক্রমণ থেকে রক্ষা করে সে জাতীয় বীর হয়ে ওঠে। সে আক্রমণে মারা যায় তার বাবা-মা। হাসান হায়দার সেলিমকে শহরে নিয়ে আসে এবং তাকে দেশা নাম দিয়ে তার দলের হয়ে নির্বাচনে প্রার্থী করে। এরই মধ্যে টিভি রিপোর্টার সৃষ্টির সাথে তার প্রেমের সম্পর্ক গড়ে ওঠে। কিন্তু সৃষ্টি আপাতবাস্তব টেলিভিশন অনুষ্ঠান সম্পর্কিত কিছু গোপন তথ্য জেনে গেলে তাকে মেরে ফেলা হয়। সেলিমও তা জানতে পারে ও দেশের আপামর জনগণকে নিয়ে তার প্রতিবাদ গড়ে ওঠে।
২০১৪ সালের ১৪ জানুয়ারি বাংলাদেশ চলচ্চিত্র উন্নয়ন সংস্থা (বিএফডিসি)র দুই নং ফ্লোরে দেশা দ্য লিডার ছায়াছবিটির মহরত অনুষ্ঠিত হয়। এই বছর ২৬ নভেম্বর প্রযোজনা সংস্থা জাজ মাল্টিমিডিয়া বাংলাদেশ চলচ্চিত্র সেন্সর বোর্ডে সেন্সর ছাড়পত্রের জন্য জমা দেয়। সেন্সর বোর্ড এক মিনিটের সংলাপ কর্তন করে ১৭ ডিসেম্বর সেন্সর ছাড়পত্র দেয়।
২০১৪ সালের ১০ নভেম্বর প্রযোজনা সংস্থা জাজ মাল্টিমিডিয়ার ইউটিউব চ্যানেলে ছায়াছবিটির টিজার প্রকাশিত হয়। এই বছর ১২ ডিসেম্বর ছায়াছবিটির মুক্তির কথা থাকলেও পরবর্তীতে ২৬ ডিসেম্বর মুক্তি দেওয়া হয়।
দেশা: দ্য লিডার ছায়াছবিটির সঙ্গীত পরিচালনা করেছেন শওকত আলী ইমন, শফিক তুহিন ও কিশোর দাস। আবহ সঙ্গীত পরিচালনা করেছেন ইমন সাহা। গীত রচনা করেছেন শফিক তুহিন ও সোমেশ্বর অলি। শিরোনাম গানে কণ্ঠ দিয়েছেন প্রখ্যাত ব্যান্ড তারকা মাহফুজ আনাম জেমস। অন্যান্য গানে কণ্ঠ দিয়েছেন দিলশাদ নাহার কনা, কিশোর দাস, এআই রাজু, শফিক তুহিন, পুলক, ও শুক্লা।
৩৯তম জাতীয় চলচ্চিত্র পুরস্কার
বাংলা সিনে অ্যাওয়ার্ড
মণিমালা ফুল

মণিমালা (বৈজ্ঞানিক নাম "Milletia peguensis") Fabaceae পরিবারের Millettia গণের এক পর্ণমোচী মাঝারি গাছ। মিলেশিয়া নামে এই ফুল পরিচিত। অনেকের কাছে এই গাছ তূমা নামেও পরিচিত।
মণিমালা ফুল ১০ মি পর্যন্ত উচু ও লম্বাটে গড়নের। যৌগপত্র ১-পক্ষল, বিজোড়পক্ষ, পত্রিকা ৭টি, পাতা ঘন-সবুজ, মসৃণ, ডিম্বাকৃতি। মায়ানমারের পেগু অঞ্চল এর আদি নিবাস।
বসন্তে শূন্য ডালগুলি ফুলের অজস্র ঝুলন্ত ছড়ায় ঝলমল করে। শিমগোত্রীয় বিধায় ফুলের গড়ন শিম কিংবা মটরশুটির মত। ফুল ছোট, গোলাপী-বেগুনি রঙের। অসংখ্য ছোট ছোট ফুল ঝুলন্ত ছড়ায় মালার মতো ঝলমল করে। ৫-৬ মিমি লম্বা। শীতে সব পাতা ঝরে পড়ে, বসন্তের শেষে নতুন পাতা গজায় এবং গ্রীষ্মকালের প্রথম ভাগ পর্যন্ত থাকে।।
বীজ ২-৩ টি, বীজে চাষ হয়।
এই উদ্ভিদের জন্য কোন ঔষধি বা অন্যান্য ব্যবহারের তথ্য পাওয়া যায়নি কিন্তু সাধারণত বোঝা যায় যে এর কাঠ সম্ভবত কঠিন, ভারী। গাছটি ভারতের দিল্লীতে সহজেই বংশ বিস্তার করে কিন্তু অন্যান্য গ্রীষ্মমণ্ডলীয় দেশে এটি খুব বেশি পরিচিত নয়।
রবার্ট হান্টার (গল্‌ফ খেলোয়াড়)

রবার্ট এডওয়ার্ড হান্টার (২০ নভেম্বর, ১৮৮৬ – মার্চ ২৮, ১৯৭১) একজন আমেরিকান অপেশাদার গল্‌ফ খেলোয়াড় ছিলেন, যিনি ১৯০৪ গ্রীষ্মকালীন অলিম্পিকে একজন গল্‌ফ প্রতিযোগী ছিলেন।
১৯০৪ সালে, হান্টার আমেরিকান দলে অংশগ্রহণ করেছিলেন যেটি স্বর্ণ পদক জিতেছিল।  তিনি এই প্রতিযোগিতায় চতুর্থ হন। ব্যক্তিগত প্রতিযোগিতায় তিনি যোগ্যতা নির্ধারনে ১৪তম স্থানে থাকেন এবং খেলার দ্বিতীয় রাউন্ডে বাদ পড়েন।
হান্টার ১৯১০ সালে কলেজিয়েট চ্যাম্পিয়নশিপ জেতেন।
নাসির আহমেদ

নাসির আহমেদ (জন্ম: ১ জানুয়ারি, ১৯৬৪) ঢাকায় জন্মগ্রহণকারী সাবেক বাংলাদেশী ক্রিকেটার। ১৯৮৮ থেকে ১৯৯০ সময়কালে বাংলাদেশ ক্রিকেট দলের পক্ষে সাতটি ওডিআইয়ে প্রতিনিধিত্ব করেন। দলে তিনি মূলতঃ উইকেট-রক্ষকের দায়িত্ব পালন করতেন।
নিয়মিত উইকেট-কিপার শফিকুল হক হীরার ১৯৮৬ সালে অবসর নেয়ার পর দল নির্বাচকমণ্ডলীর প্রথম পছন্দের ছিলেন তিনি। এরপর একাধারে ১৯৯৩ সাল পর্যন্ত দলের নিয়মিত সদস্যরূপে অংশ নেন।
কৌশলগত কারণে দল থেকে বাদ পড়েন তিনি। ব্যাটিংয়ে দূর্বলতা থাকায় তাকে অবসর নিতে হয়। অবসর পরবর্তীকালে ক্রিকেটের সাথে নিজেকে জড়িয়ে রাখেন ও জাতীয় দল নির্বাচকমণ্ডলীর অন্যতম সদস্য মনোনীত হন।
সালেম, তামিলনাড়ু

সালেম () হল ভারত এর তামিলনাড়ু রাজ্যের একটি শহর। শহরটি কর্পোরেশন বা পৌরসংস্থা ও বৃহত্তর শহর নিয়ে গঠিত। এটি রাজ্যের ষষ্ঠ বৃহত্তম শহর। শহরটি চেন্নাই থেকে ৩৪০ কিলোমিটার দক্ষিণ পশ্চিম, বেঙ্গালুরু থেকে ১৮৬ কিলোমিটার দক্ষিণ-পূর্বে ও কোয়েম্বাটুর থেকে ১৬০ কিলোমিটার উত্তর-পূরে অবস্থিত।এই শহটিতে ইস্পাত কারখানা গড়ে উঠেছে,এই কারণে শহরটিকে "ইস্পত নগরী" বলে ডাকা হয়।
সেলম সমুদ্র সমতল থেকে উচুতে অবস্থিত। শহরটির স্থানাঙ্ক হল ১১.৬৮ উত্তর ও ৭৮.১৬ পূর্ব।
২০১১ সালের ভারতের আদম শুমিারি অনুয়ায়ী শহরটির জনসংখ্যা ৮,২৯,২৬৭ জন এবং বৃহত্তর সেলম এর জনসংখ্যা ৯,১৭,৪১৪ জন।শহরটির মোট জনংখ্যার ৫০.৫০ শতাংশ পুরুষ ও ৪৯.৫০ শতাংশ নারী।
সেলম শহরটি ছয়টি প্রধান সড়ক দ্বারা গঠিত। সড়ক পথের দ্বারা সেলম শহরটি ব্যাঙ্গালোর, চেন্নাই, কোয়েম্বাটুর ও কোচি শহরের সঙ্গে সংযুক্ত। সেলম রেলওয়ে স্টেলন দ্বারা শহরটিতে রেল যোগাযোগ সম্পন হয়। এই শহরটিতে একটি বিমানবন্দর রয়েছে। দুটি ফ্লাইটই সেলাম থেকে চেন্নাইতে চালিত হয়। যত তাড়াতাড়ি সম্ভব মুম্বই, কলকাতা, ব্যাঙ্গালোর, দিল্লি, হায়দরাবাদ এবং বিদেশে বিদেশের দেশের বড় বড় শহরগুলিতে পরিচালনা করার পরিকল্পনা রয়েছে।
ফেরদৌস আরা

ফেরদৌস আরা একজন বাংলাদেশী জনপ্রিয় নজরুল সঙ্গীত শিল্পী।
ফেরদৌস আরার পিতা এ.এইচ.এম. আবদুল হাই এবং মাতা মোশাররেফা বেগম। তিনি ঢাকা বিশ্ববিদ্যালয় থেকে ইতিহাসে অনার্স এবং স্নাতকোত্তর ডিগ্রি অর্জন করেন।
ফেরদৌস আরা বাংলাদেশ বেতার ও বাংলাদেশ টেলিভিশনের নিয়মিত শিল্পী। নজরুল সংগীত শিল্পী হিসেবেই সুপরিচিত হলেও মিউজিক কলেজ, ঢাকা বিশ্ববিদ্যালয়ে খণ্ডকালীন অধ্যাপনা, নজরুল ইনস্টিটিউটে নজরুল সংগীতের প্রশিক্ষক, সঙ্গীত অনুষ্ঠান উপস্থাপনা, লেখালেখি, সিনেমা প্লে-ব্যাক সহ নানা প্রতিযোগিতায় বিচারকের কাজ করছেন ফেরদৌস আরা। সঠিকভাবে নজরুল এবং উচ্চাঙ্গ সঙ্গীতচর্চার জন্য তিনি ২০০০ সালে ঢাকার মোহাম্মদপুরস্থ হুমায়ুন রোডে গড়ে তোলেন সঙ্গীত প্রতিষ্ঠান সুরসপ্তক।
তিনি ড. রফিকুল মুহাম্মেদ এর সাথে বিবাহ বন্ধনে আবদ্ধ।
১৯৮৫ সালে সারগাম থেকে তার প্রথম অ্যালবাম ’পথহারা পাখি’ বের হয়।
২০১৬–১৭ আফগানিস্তান ক্রিকেট দলের বাংলাদেশ সফর

আফগানিস্তান ক্রিকেট দল পূর্ব-নির্ধারিত সময়সূচী মোতাবেক সেপ্টেম্বর ও অক্টোবর, ২০১৬ সালে বাংলাদেশ সফর করে। এ সফরে দলটি বাংলাদেশ ক্রিকেট দলের বিপক্ষে তিনটি একদিনের আন্তর্জাতিকে প্রতিদ্বন্দ্বিতায় অবতীর্ণ হয়। জিম্বাবুয়ের পর এ সফরটি আফগানিস্তানের পূর্ণাঙ্গ টেস্ট দলের বিপক্ষে পূর্ণাঙ্গ সিরিজরূপে বিবেচিত হয়। এছাড়াও, ২০০৮ সালে আয়ারল্যান্ডের সফরের পর সহযোগী দেশ হিসেবে আফগানিস্তানের বিপক্ষে প্রথমবারের মতো দ্বি-পক্ষীয় ওডিআই সিরিজ। সবগুলো খেলাই মিরপুরের শের-ই-বাংলা জাতীয় ক্রিকেট স্টেডিয়ামে অনুষ্ঠিত হয়।
সিরিজ আরম্ভের পূর্বে বাংলাদেশ ক্রিকেট বোর্ড একাদশ বনাম আফগান একাদশের মধ্যে একটি ৫০-ওভারের প্রস্তুতিমূলক খেলা ফতুল্লায় আয়োজন করা হয়। ঐ খেলায় আফগানিস্তান দল ৬৬ রানে জয় পায়। সম্প্রচারস্বত্ত্বজনিত কারণে সিরিজটি রকেট ওডিআই সিরিজ নামে পরিচিতি পায়। এ সিরিজে বাংলাদেশ ২-১ ব্যবধানে জয়লাভ করে।
আন্তর্জাতিক ক্রিকেট কাউন্সিল (আইসিসি) কর্তৃক সন্দেহজনক বোলিং ভঙ্গীমার বিষয় থেকে অব্যহতি পাবার পর তাসকিন আহমেদকে বাংলাদেশ দলে অন্তর্ভুক্ত করা হয়। রুবেল হোসেনকে বাদ দেয়ার পর তৃতীয় ওডিআইয়ের জন্য মোশাররফ হোসেনকে অন্তর্ভুক্ত করা হয়।
নিম্নবর্ণিত দেশসমূহে এ সিরিজটি সরাসরি সম্প্রচারণ করা হয়:
এমটিভি বিগ এফ

এমটিভি বিগ এফ () হলো এমটিভি ইন্ডিয়াতে সম্প্রচারিত কয়েকটি পর্বের টেলিভিশন ধারাবাহিক। এটি ১১ অক্টোবর ২০১৫ হতে প্রতি রবিবার প্রচারিত হওয়া শুরু হয়েছিল। এই অনুষ্ঠানের প্রথম মৌসুমে উপস্থাপক ছিলেন টেলিভিশন অভিনেতা গৌতম গুলাটি এবং দ্বিতীয় মৌসুমে উপস্থাপক ছিলেন বলিউড অভিনেতা রনদীপ হুদা। তারা প্রতি পর্বে গল্পের মাধ্যমে তরুণদের তাদের নিষিদ্ধ কল্পনার সাথে কীভাবে মোকাবেলা করতে তা শিক্ষা দিয়েছেন।
বাবলা

বাবলা (বৈজ্ঞানিক নাম "Acacia nilotica") এই গাছের ইংরেজি নাম gum arabic tree, babul, thorn mimosa, Egyptian acacia, thorny acacia। Fabaceae গোত্রের Acacia গণের এক প্রকার উদ্ভিদ। সংস্কৃতে নাম বলা হয় বর্বুর। ছোটোখাটো গাছটি কাঁটায় ভরা।
বাবলা গাছের আদি নিবাস আফ্রিকা। বর্তমানে আফ্রিকার বাইরে মধ্যপ্রাচ্য, ভারতের উষ্ণাঞ্চল, আরব ও অষ্ট্রেলিয়ায় এই গাছ পাওয়া যায়। বাংলাদেশে এই গাছ পরিকল্পনা করে লাগানো হচ্ছে।
পাতা ২-পক্ষল, পক্ষ ৬-১২টি, পত্রিকা ২০-৪০ টি, সরু, ৪-৮ মিমি লম্বা। এই গাছ সর্বোচ্চ ২৪-৩০ ফুট পর্যন্ত লম্বা হয়। এর কাণ্ড সরল এবং গাছের উপরিভাগ ছাতার মতো বিস্ত‌ৃত হয়। এর কাণ্ড অত্যন্ত শক্ত। বাকল ফাটা ফাটা এবং ধূসর বর্ণের।
এর ফুল মিষ্টি গন্ধের, গোলাকার, রঙ উজ্জ্বল হলুদ। ফুলের ব্যাস ১ থেকে ১০ ইঞ্চি। ফুলগুলো উভলিঙ্গ। পাপড়ির সংখ্যা ৫টি, পাপড়িগুলোর গোড়ার দিক সংযুক্ত থাকে। পুংকেশর অসংখ্য এবং বিযুক্ত অবস্থায় থাকে। বর্ষা ও শরতে ফোটে।
এর ফল হয় শীতকালে। ফল ৩-৬ ইঞ্চি লম্বা হয় এবং ১/২ ইঞ্চি চওড়া হয়। তবে ফলগুলো চ্যাপ্টা হয়ে থাকে। এর রঙ সাদা। প্রতিটি ফলে ৮-১০টি বীজ থাকে। এক কেজি ফলে প্রায় আট হাজারটি বীজ থাকে।
বাবলা মিসর থেকে মাগরেব এবং সহিল জুড়ে, দক্ষিণে মোজাম্বিক এবং কোয়াজুলু-নাটাল, দক্ষিণ আফ্রিকা এবং পূর্ব থেকে আরব উপদ্বীপ হয়ে ভারতীয় উপমহাদেশ এবং বার্মা পর্যন্ত বিস্তার লাভ করেছে। এটি জাঞ্জিবার এবং অস্ট্রেলিয়া সহ তার স্থানীয় পরিসরের বাইরে ব্যাপকভাবে প্রাকৃতিকীকরণ করা হয়েছে। বাবলা গাছ মূলত প্রাণিসম্পদ দ্বারা ছড়িয়ে পড়ে।
বাবলা গাছে কাঁটা থাকার কারণে এটি ভালো বেড়া হিসেবে কাজে লাগে।
বাবলা গাছের কাঠ "খুবই টেকসই যদি জল-মৌসুমজাত" করা হয় এবং এর কাঠ যন্ত্রের হাতল ও নৌকার কাঠ হিসেবে ব্যবহার করা হয়। এর কাঠের ঘনত্ব হচ্ছে প্রায় ১১৭০ কেজি/মিটার।
শক্তি - অস্তিত্ব কে এহশাস কী

শক্তি - অস্তিত্ব কে এহসাস কি () হলো ভারতীয় পারিবারিক নাটক, যেটি ২০১৬ সালের জুন হতে কালারস-এ সম্প্রচারিত হয়। এই নাটকটি রশ্মি শর্মার রশ্মি শর্মা টেলিফিল্মস লিমিটেড প্রযোজনা করছে। এই নাটকটি প্রতি সপ্তাহের সোমবার হতে শুক্রবার প্রচারিত হয়।
ভিভিয়ান দিসেনা এবং রুবিনা দিলাইক এই নাটকের প্রধান চরিত্রে অভিনয় করেন। এই জুটির জন্য এই নাটকটি সম্প্রচারের শুরু হতেই টেলিভিশন রেটিং-এর শীর্ষে অবস্থান করছে। এই নাটকটি স্টার প্লাস-এ সম্প্রচারিত ইয়ে হে মহাব্বাতে নাটকের সাথে টেলিভিশন রেটিং-এ তীব্র প্রতিদ্বন্দ্বিতা করছে।
এই নাটকের কাহিনীটি হলো দুই বোনের, সৌমিয়া (রুবিনা দিলাইক) এবং সুরভী (রোশনি সাহোতা)। ছোটবেলা হতেই সৌমিয়ার তার বাবা এবং দাদীর সাথে ভাল সম্পর্ক ছিল না, কিন্তু তার মা তাকে খুব আদর যত্নে বড় করে। অন্যদিকে সুরভী তার বাবা হতে সমস্ত আদর পেত। সৌমিয়া একটি শান্ত এবং চুপচাপ মেয়ে, কিন্তু সুরভী একটি মজার এবং বাক্পটু মেয়ে। এক কষ্ট-সৃষ্টিকর্তা, হারমান (ভিভিয়ান দিসেনা), গুন্ডাদের কাছ থেকে পালানোর সময় সৌমিয়াদের বাসায় এসে পরে। সেখানে থাকাকালীন হারমান সৌমিয়াকে দেখতে পায়।
হারামান জানতে পারে যে তার পেছনে গুন্ডা লাগানোর কাজটি সুরভী করেছে তাই হারামান তাকে অপহরণ করার সিদ্ধান্ত গ্রহণ করে, কিন্তু হারামান ভুল করে সৌমিয়াকে অপহরণ করে নিয়ে আসে। হারমান তার ভুল পরবর্তী দিন জানতে পারে, কিন্তু সকল গ্রামবাসী সৌমিয়ার প্রতি অপবাদ আরোপ করে যে সে হারমানের সাথে রাত্রি যাপন করেছে। দুই পরিবারের মান-সম্মান বাঁচানোর জন্য হারমানের বাবা হারমানকে সৌমিয়ার সিঁথিতে সিঁদুর দিতে বলে। নিম্মি (রিনা কাপুর) হারমান এবং সৌমিয়ার এই ঘটনা জানতে পেরে বিস্মিত হয়ে যান।
সৌমিয়ার মা চিন্তিত হয়ে যান কারণ তিনি মনে করেন যে হারমান তার মেয়ের জন্য সঠিক পুরুষ নয়। হারমান যদি সৌমিয়ার সত্য জানতে পারে তবে সে তার বিরুদ্ধে চলে যাবে। হারমানের মা, সৌমিয়ার বাবা এবং দাদীর প্রতিবাদ করা সত্ত্বেও সৌমিয়া এবং হারমানের বিবাহ সম্পন্ন হয়। বিবাহের মধ্যে সৌমিয়ার দাদী সৌমিয়াকে বিষ দিতে চেয়েছিল, কিন্তু সৌমিয়া বেঁচে যায়। বিষ দেওয়ার ব্যর্থ চেষ্টার পর, সৌমিয়ার বাবা একটি সাপের মাধ্যমে বিষ দিতে চেয়েছিল। সুরভী সেই সাপটি দেখতে পেয়ে সাপটির বদলে ব্রেসলেট দিয়ে দেয়। সৌমিয়া এই ঘটনা সম্পর্কে অচেতন ছিল। পরে সৌমিয়া জানতে পারে যে সে হিজরা।
ঋতু মণি

মোসাম্মৎ ঋতু মণি (জন্ম: ৫ ফেব্রুয়ারি, ১৯৯৩) বগুড়ায় জন্মগ্রহণকারী বিশিষ্ট বাংলাদেশী প্রমিলা ক্রিকেটার। বাংলাদেশ ক্রিকেট দলের অন্যতম সদস্য তিনি। ঘরোয়া ক্রিকেটে রাজশাহী বিভাগের পক্ষে খেলছেন। দলে তিনি মূলতঃ ডানহাতে মিডিয়াম পেস বোলিং করে থাকেন। পাশাপাশি ডানহাতে ব্যাটিংয়েও পারদর্শী ঋতু মণি।
২০ আগস্ট, ২০১২ তারিখে ডাবলিনে পাকিস্তানের বিপক্ষে একদিনের আন্তর্জাতিকে অভিষেক ঘটে তার। এরপর একই মাসের ২৮ তারিখে টুয়েন্টি২০ আন্তর্জাতিকে আয়ারল্যান্ডের বিপক্ষে অভিষিক্ত হন তিনি। ২০১৬ সালের আইসিসি মহিলা বিশ্ব টুয়েন্টি২০ প্রতিযোগিতায় বাংলাদেশ ক্রিকেট বোর্ড (বিসিবি) কর্তৃপক্ষ কর্তৃক ঘোষিত বাংলাদেশ দলের অন্যতম সদস্য ছিলেন। কিন্তু প্রতিযোগিতার একটিমাত্র খেলায় ওয়েস্ট ইন্ডিজের বিপক্ষে মাঠে নামার সুযোগ পান। ২০ মার্চ, ২০১৬ তারিখে চেন্নাইয়ের ঐ খেলায় ডিন্দ্রা ডটিনের শিকারে পরিণত হন। ঐ খেলায় তার দল ৪৯ রানে পরাজিত হয়েছিল।
২০১৯ স্কটল্যান্ডে অনুষ্ঠিত ২০১৯ আইসিসি মহিলা বিশ্ব টুয়েন্টি২০ বাছাইপর্ব প্রতিযোগিতার জন্য বাংলাদেশের দলীয় স্কোয়াড তালিকায় তার নাম ছিল।
সরু চাকলি

সরু চাকলি পশ্চিমবঙ্গের একটি অতি জনপ্রিয় পিঠে। বিউলির ডাল ও চাল সহযোগে প্রস্তুত সরু চাকলি আকৃতিতে রুটির মত। এটি অনেকটি দক্ষিণ ভারতীয় খাবার আপ্পামের মত।
সরু চাকলির প্রধান উপকরণ বিউলির ডাল। এছাড়া লাগে সামান্য মটর ডাল, অল্প চাল ও ঘি অথবা তেল। রান্নার জন্য লাগে একটি তাওয়া অথবা চাটু। প্রথমে বিউলির ডাল, সামান্য মটর ডাল ও সামান্য চাল মিশিয়ে তা মিহি করে বেঁটে নেওয়া হয়। তাতে সামান্য নুন সহযোগে জল মিশিয়ে লেই তৈরী করা হয়। উত্তপ্ত তাওয়া ঘি বা তেল মাখিয়ে তারপর মিশ্রণটি ছড়িয়ে দেওয়া হয়। তারপর তা আস্তে আস্তে ভেজে তোলা হয়।
শ্বেত দূতী

শ্বেত দূতী (বৈজ্ঞানিক নাম: "Wrightia antidysenterica") হচ্ছে এপোসিনাসি পরিবারের একটি গাছ। এটি মূলত একটি গুল্ম। অনেকে শ্বেত দূতীকে কুরচি বা গিরিমল্লিকাও বলে ভুল করে থাকে, কারণ এটিকে "Holarrhena pubescens" হিসেবে বিভিন্ন প্রকাশনায় ভুলভাবে উপস্থাপন করা হয়েছে।
বাংলাদেশ ও ভারতের প্রজাতি ৬-৭ মিটার উচু, পত্রমোচী গাছ। এর কাণ্ড সরল, বাকল অমসৃণ ও হালকা ও ধূসর রঙের হয়ে থাকে। পাতা বেশ বড় ১২-২০ সেমি লম্বা। ভল্লাকার বা লম্ব-ডিম্বাকার।
বসন্তের শেষে সমস্ত গাছে ছোট ছোট থোকার সাদা ফুলে ভরে ওঠে এবং শরৎ পর্যন্ত কিছু গাছে ফুল দেখা যায়। ২-৪ সেমি চওড়া ফুলের ২-৩ সেমি লম্বা নলের আগায় ৫ পাপড়ি, সুগন্ধি। ফল সজোড়, সরু, ২০-৩৫ সেমি ৫-৬ মিমি।।
বীজ ১-১.৩ সেমি লম্বা, বাদামি রোমে জড়ানো। বীজ ও শিকড় থেকে গজান চারার মাধ্যমে চাষ।
গড়শিঙ্গা

গড়শিঙ্গা (বৈজ্ঞানিক নাম "Dolichandrone spathacea") Bignoniaceae পরিবারের "Dolichandrone" গণের উদ্ভিদ। সুন্দরবনসহ দক্ষিণ-পূর্ব এশিয়ার দেশগুলোর প্রজাতি।
লম্বাটে ১৫-২০মি উঁচু পর্ণমোচী গাছ। ৩০ সেমি লম্বা যৌগপত্র বিজোড়পক্ষ, পত্রিকা ৭-৯টি আয়তাকার, চোখা, ৫-৮ সেমি লম্বা।
বসন্তে পাতা ঝরে আর গ্রীষ্মে ফুল। ফুল বড়, ১২-১৫সেমি লম্বা, ডালের আগায় একটি বা একাধিক। বৃতি চওড়া। দল নলাকার, ভেরীবৎ, সাদা, মুখের লতিগুলো কুঁচকান ও দাঁতাল। ফুল ফোঁটে রাতে ও সকালেই ঝরে যায়।
ফল ৪৫×৩ সেমি আর বীজ ২-৩সেমি লম্বা, পানিতে ভাসে। বীজে চাষ।
এটি দক্ষিণ ভারত, শ্রীলঙ্কা থেকে নিউ ক্যালেডোনিয়ায়ে দেখা যায়।
নারগিস আক্তার

নারগিস আক্তার হলেন একজন বাংলাদেশী নারী চলচ্চিত্র পরিচালক, চিত্রনাট্যকার ও প্রযোজক। গঠনমূলক ও শিক্ষনীয় গল্প নিয়ে তিনি চলচ্চিত্র নির্মাণ করে থাকেন। তার পরিচালিত প্রথম চলচ্চিত্র মেঘলা আকাশ। পরবর্তীতে তিনি পরিচালনা করেছেন মেঘের কোলে রোদ (২০০৮), অবুঝ বউ (২০১০), পুত্র এখন পয়সাওয়ালা (২০১৫) ও পৌষ মাসের পিরীত (২০১৬)। মেঘলা আকাশ ও অবুঝ বউ চলচ্চিত্রের জন্য তিনি দুইবার শ্রেষ্ঠ চিত্রনাট্যকার বিভাগে জাতীয় চলচ্চিত্র পুরস্কার অর্জন করেন। তিনি জাতীয় ও আন্তর্জাতিক অঙ্গনে চলচ্চিত্র পুরস্কারপ্রাপ্ত প্রথম নারী।
নারগিস আক্তার বাংলাদেশের ঢাকার ঢাকা মেডিকেল কলেজ হাসাপাতালে জন্মগ্রহণ করেন। তবে তার পৈতৃক বাড়ি মাদারীপুরে।
নারগিস আক্তার চলচ্চিত্র নির্মাণের আগে বেশ কিছু তথ্যচিত্র ও প্রামাণ্যচিত্র নির্মাণ করেন। ২০০১ সালে তিনি মেঘলা আকাশ দিয়ে চলচ্চিত্র পরিচালকের খাতায় নাম লেখান। এইডস নিয়ে সচেতনতামূলক এই চলচ্চিত্রে অভিনয় করেছেন মৌসুমী, শাকিল খান ও পূর্ণিমা। এছাড়া বলিউডের প্রখ্যাত অভিনেত্রী শাবানা আজমি ও মুম্বাইয়ের আইয়ুব খান এই চলচ্চিত্রে অভিনয় করেন। তার পরিচালিত প্রথম চলচ্চিত্র ছয়টি বিভাগে জাতীয় চলচ্চিত্র পুরস্কার লাভ করে এবং তিনি শ্রেষ্ঠ চিত্রনাট্যকারের পুরস্কার অর্জন করেন। তার পরবর্তী চলচ্চিত্র চার সতীনের ঘর। এতে আলমগীরের বিপরীতে চার সতীনের চরিত্রে অভিনয় করেন ববিতা, দিতি, শাবনূর ও ময়ূরী। ২০০৮ সালে মোহাম্মদ রফিকুজ্জামানের কাহিনীতে পরিচালনা করেন মেঘের কোলে রোদ। এইডস নিয়ে সচেতনতামূলক ত্রিভুজ প্রেমের এই ছায়াছবিতে অভিনয় করেন রিয়াজ, পপি ও টনি ডায়েস। চলচ্চিত্রটি পাঁচটি বিভাগে জাতীয় চলচ্চিত্র পুরস্কার লাভ করে।
২০১০ সালে কবিগুরু রবীন্দ্রনাথ ঠাকুর রচিত ছোটগল্প "সমাপ্তি" অবলম্বনে নির্মাণ করেন অবুঝ বউ। এটি এক গ্রাম্য দুরন্ত কিশোরীর পরিণীতা হওয়ার গল্প। এতে নাম ভূমিকায় অভিনয় করেছেন প্রিয়াংকা। এছাড়া অন্যান্য ভূমিকায় ছিলেন ফেরদৌস আহমেদ, ববিতা। চলচ্চিত্রটি ৩৫তম জাতীয় চলচ্চিত্র পুরস্কারে তিনটি বিভাগে পুরস্কার লাভ করে এবং তিনি দ্বিতীয়বারের মত শ্রেষ্ঠ চিত্রনাট্যকারের পুরস্কার অর্জন করেন। ২০১৫ সালে মুক্তি পায় তার পরিচালিত পুত্র এখন পয়সাওয়ালা। এতে পুত্রের ভূমিকায় অভিনয় করেন মামনুন হাসান ইমন ও মায়ের ভূমিকায় ছিলেন ববিতা। পরের বছর নরেন্দ্রনাথ মিত্র রচিত গল্প "রস" অবলম্বনে তার চিত্রনাট্যে নির্মাণ করেছেন পৌষ মাসের পিরীত। এতে প্রধান দুটি চরিত্রে অভিনয় করেছেন পপি ও টনি ডায়েস। এছাড়া নাট্যাচার্য সেলিম আল দীন রচিত মঞ্চনাটক "যৈবতী কন্যার মন" অবলম্বনে চলচ্চিত্র নির্মাণের জন্য ২০১২-১৩ অর্থবছরে বাংলাদেশ সরকার থেকে অনুদান পান। পরিশেষে, ২০২১ সালে ছবিটি মুক্তি পায়।
নারগিস আক্তার ২০১২-১৩ অর্থবছরে বাংলাদেশ সরকার থেকে "যৈবতী কন্যার মন" চলচ্চিত্রের জন্য ২৪,৮৬,০৪১ টাকা অনুদান গ্রহণ করেন। কিন্তু যথাসময়ে চলচ্চিত্রটি নির্মাণ না করতে পারায় তার বিরুদ্ধে পিডিআর অ্যাক্ট অনুযায়ী সার্টিফিকেট মামলা দায়ের করা হয়।
জাতীয় চলচ্চিত্র পুরস্কার
ন্যাপ্রক্সেন

ন্যাপ্রক্সেন () হচ্ছে প্রোপিওনিক অ্যাসিড শ্রেণীর নন-স্টেরয়ডাল প্রদাহ বিরোধী ঔষধ যা ব্যথা, জ্বর ও প্রদাহের চিকিৎসায় ব্যবহৃত। এটি একটি অনির্দিষ্ট কক্স (COX) ইনহিবিটর। যাদের হার্ট অ্যাটাক, স্ট্রোকের ঝুঁকি অনেক বেশি তাদের ক্ষেত্রে দীর্ঘমেয়াদে ব্যথানাশক ঔষধ খাওয়ার প্রয়োজন হলে ন্যাপ্রক্সেন কে বাছাই করা হয় কারণ এটি এ সকল ক্ষেত্রে অপেক্ষাকৃত কম ঝুঁকিপূর্ণ॥ 
পাকস্থলীর আলসারের ক্ষেত্রে আইবুপ্রফেনের তুলনায় ন্যাপ্রক্সেনকে মাঝারি ধরনের ঝুঁকিপূর্ণ বলা হয়। এক্ষেত্রে আইবুপ্রফেনকে সবচেয়ে কম ও ইনডোমেথাসিনকে সর্বাপেক্ষা বেশি ঝুঁকিপূর্ণ হিসাবে গণ্য করা হয়। 
যাদের আগে একবার পাকস্থলীতে ঘা হয়েছে বা ঘা আছে এমন ব্যক্তিদের ক্ষেত্রে NSAID এর সাথে একটি প্রোটন পাম্প ইনহিবিটর (যেমন ওমিপ্রাজল) দেয়া হয়।
মাইগ্রেন, গাউট, সোরিয়াটিক আর্থ্রাইটিস, অস্টিওআর্থ্রাইটিস, অ্যাঙ্কাইলোজিং স্পন্ডাইলাইটিস, টেন্ডনের প্রদাহ, ডিসমেনোরিয়া বা মাসিকের সময় ব্যথা, বার্সাইটিস, প্রদাহজনিত ব্যথা, জ্বর প্রভৃতির চিকিৎসায় এটি ব্যবহৃত হয়।
সন্দীপ আনন্দ (অভিনেতা)

সন্দীপ আনন্দ হচ্ছেন একজন ভারতীয় টেলিভিশন অভিনেতা। তিনি অধিক পরিচিত লাইফ ওকেতে প্রচারিত নাটক মে আই কাম ইন ম্যাডাম?-এ "সাজান" চরিত্রের অভিনয়ের জন্য। একই সাথে তিনি সাব টিভিতে প্রচারিত এফ.আই.আর.-এ "বিল্লু" চরিত্রের জন্যও জনপ্রিয়তা অর্জন করেছেন।
আনন্দ তার অভিনয়য়ের জীবন শুরু করে ৭ বছর বয়সে। তিনি টেলিভিশন অভিষেক করেন ২০০৭ সালে, ইউটিভি বিন্দাস-এ প্রচারিত "সুন ইয়ার চিল মার" নাটকের মাধ্যমে। পরে তিনি সাব টিভিতে প্রচারিত নাটক এফ.আই.আর.-এ "বিল্লু" চরিত্রেও অভিনয় করেন।
তিনি দুইটি গ্রিক নাটক পরিচালনা করেছেন, যার মধ্যে একটি ছিল "কিং অয়েডিপাস ট্র্যাজেডি"। তিনি প্রায় ১০টি ভাষা জানেন যার মধ্যে রয়েছে সিন্ধি, সংস্কৃত, পাঞ্জাবি, গ্রিক। তিনি একজন প্রশিক্ষিত শাস্ত্রীয় সঙ্গীতজ্ঞ। তিনি নাটক ছাড়াও বেশ কয়েকটি টেলিভিশন বিজ্ঞাপনে করেছেন।
গগনশিরীষ

গগনশিরীষ (বৈজ্ঞানিক নাম: "Albizia richardiana, স্থানীয় নাম :- চাম্পল, সুন্দর-কড়ই") Fabaceae পরিবারের Albizia গণের সরলাকৃতির দীর্ঘকায় বৃক্ষ বিশেষ। বাংলাদেশের অনেক অঞ্চলে এ গাছকে "রোডচাম্বল" নামেও ডাকা হয়। প্রায় দেড়শ' বছর আগে মাদাগাস্কা থেকে এই গাছ কলকাতা বোটানিক্যাল গার্ডেন হয়ে বাংলাদেশে এসেছে।
গগনশিরীষের ডালপালা ঊর্ধ্বমুখী। এর উচ্চতা ৩০-৪০ মিটার।
গগনশিরীষ পত্রমোচী গাছ। যৌগপত্র, ৬ থেকে ৭ সেমি লম্বা, পক্ষ ১০ থেকে ১৪টি, তাতে সরু ৬ মিমি লম্বা ৫০ থেকে ১০০টি ক্ষুদ্র পত্রিকা। শীতের শেষ দিকে পাতা ঝরতে শুরু করে। তার পর চৈত্র-বৈশাখে অসংখ্য সরু পাতায় ভরে ওঠে গাছ।
এই গাছে বর্ষার শেষের দিকে ফুল ফোটে। ফুলের রং সাদা হয় ও দেখতে ছোট আকারের।
ফল চ্যাপ্টা, হালকা বাদামি ও পাতলা হয়। এগুলো বাতাসে ভেসে অনেক দূর চলে যেতে পারে।
জনসংখ্যার ভিত্তিতে তামিলনাড়ুর শহরের তালিকা

তামিলনাড়ু রাজ্য হল ভারতের সবচেয়ে বেশি নগরায়ীত রাজ্য।২০১১ সালের জনগননা অনুযায়ী রাজ্যটিতে ৪ টি মহানগর ও অনেকগুলি বৃহত্ত শহর রয়েছে।